qundao/data-zh-poetry huggingface dataset:
探春慢·疏雨敲窗斜风侵袂春光过半花信较迟按谱填词以代羯鼓
作者：刘炳照
朝代：清

云护梨酣，雾笼棠醉，愁眉何事慵展。似剪风狂，如丝雨细，休问芳情深浅。转瞬清明近，早受韶光一半。卷帘人怯，轻寒笑花，还比人懒。长恐好春难绾。怎管领群芳，閒却莺燕。桃靥匀红，柳腰奲绿，莫负秋千庭院。谁作探花使，取羯鼓、催来休缓。载酒寻诗，甚时良约能践。
探春慢·花魂
作者：刘炳照
朝代：清

雨湿苔深，风飘絮弱，芳情句起多少。色相先空，根芽易断，暗逐游丝低袅。化作巫云去，只凉夜，明蟾相照。锴疑荷锸，人来青山，一醉同倒。犹记当年玉貌。怎燕支褪尽，愁共春杳。缘了三生，妆销半面，还向雕栏凭吊。环佩归何处，歌楚些、料难招到。幻影模黏，懊侬描上图槁。
探春慢·鸟梦
作者：刘炳照
朝代：清

树歇莺簧，梁停燕剪，双栖香国春老。棠睡同酣，柳眠比瘦，莫遣子规声搅。诗伴寻芳去，恰正好、庭空人悄。算来胡蝶，身前花丛，一样旋绕。风絮浮踪难料。看者度游仙，独背斜照。绿意迷离，红情断续，顿惹閒愁多少。纸帐梅花侣，叹真个、几生修到。酒醒罗浮，翠禽枝上啼晓。
摸鱼子·和稼轩
作者：刘炳照
朝代：清

任缃梅，落红如雨，卷帘人又归去。消愁聊惜尊中酒，翻惹别愁无数。留不住。挂一叶、轻帆直指烟波路。呢喃燕语。说柳羂平堤，长条攀尽，转眼剩飞絮。封侯事，应悔毛锥自误。虚名空被人妒。江南不少销魂客，莫把此情轻诉。休起舞。叹我辈、埋愁何处寻坏土。鹃啼正苦。看绣户凝尘，雕阑没草，前度醉吟处。
水调歌头
作者：刘炳照
朝代：清

春色在何许，香国斗奇葩。似曾相识，归雁笑我负韶华。我本前身柳絮，趁著东风来去，随意绕天涯。閒倚曲阑畔，芳草夕阳斜。空回首，欢游处，算云遮。冶红深翠，无绪春思属谁家。邀得一庭月影，对著一帘花影，且自醉流霞。行乐及时耳，人事不须嗟。
水调歌头·题何纤影夫人山水纨扇
作者：刘炳照
朝代：清

人生忽今古，含笑有青山。晴云一片低护，浓翠湿螺鬟。著得一双桐屐，携得一枝筇杖，随处可跻攀。扰扰红尘内，我自笑缘悭。树盘互，峰突兀，水弯环。江南无限好景，却现画图閒。凭仗灵心妙腕，绘出疏林远岫，点缀更清妍。挥手清风至，明月共团栾。
江城梅花引
作者：刘炳照
朝代：清

长堤垂遍柳千条。是情苗。是愁苗。恰似盈盈，十五女儿腰。转瞬絮飞春欲晚，更无奈，送行人、向灞桥。灞桥。灞桥。尽魂销。风又飘。雨又飘。绾也绾也，绾不住、离思迢迢。归梦无端，暗逐广陵潮。愁缕情丝拌割断，还只怕，没并州、快剪刀。
河传·拟温飞卿
作者：刘炳照
朝代：清

帘卷。春晚。倦寻芳。风送花香过墙。探春饯春蜂蝶忙。思量。倚阑空断肠。底事青鸾音信绝。人久别。幽恨凭谁说。柳依依。莺语凄。斜晖。画梁双燕归。
洞仙歌·夏夜无聊枕上口占
作者：刘炳照
朝代：清

沈沈莲漏，恰重门深锁。小扇挥风爝萤堕。奈凄凉、院落寂寞帘栊，偏著得，孤冷人儿一个。似丝愁乱积，欲撇难抛，且拥单衾背镫卧。腹内转车轮、夜短情长，真不识、梦如何作。正睡眼、朦胧又惊醒，问瘦弱、吟魂怎生安妥。
浪淘沙·和钟宝田太守启元韵
作者：刘炳照
朝代：清

风信暗相催。天意难猜。芳姿绰约向谁开。几处啼莺争暖树，晓梦初回。歌舞旧亭台。转瞬天涯。春归无计遣愁怀。寄语明年春再至，休带愁来。
浪淘沙·题海宁钟仲山观察峻杏花春雨江南图
作者：刘炳照
朝代：清

春雨一犁添。春水拖蓝。长堤杨柳碧毵毵。指点杏花村远近，微露青帘。天际挂征帆。客梦偏酣。未归人唱望江南。归到江南仍作客，泪湿吟衫。
百字令
作者：刘炳照
朝代：清

重帘休卷，又斜风细雨，清明天气。潘鬓沈腰憔悴甚，懒向石阑重倚。花落花开，月圆月缺，总是愁中味。相思何处，美人遥隔秋水。休说旧约寻芳，寒侵纸帐，醉昏昏思睡。底事流莺啼不住，又把离魂惊起。柳叶含颦，桃花含笑，顿惹伤春意。尺书谁寄，别情千缕难寄。
虞美人·和李后主韵
作者：刘炳照
朝代：清

人生惟有情难了。今古知多少。花开花谢任春风，悔杀无端轻付雨声中。飞觞醉月人犹在，镜里年华改。蘼芜深处可薶愁，无奈夕阳西下水东流。
酷相思
作者：刘炳照
朝代：清

杜宇催归浑不许。愿青帝，常为主。但开到、酴醾侬记取。莺燕也、留春住。蜂蝶也、留春住。黯黯魂销南浦路。况连夜、风兼雨。怕飞絮、飞花无意绪。莺燕也、愁春去。蜂蝶也、愁春去。
醉春风·无题和宝田作
作者：刘炳照
朝代：清

媚眼秋波瞬。醉靥红潮晕。倚阑独自总无言，忖。忖。忖。芳草斜阳，落花微雨，者般愁闷。相见期难准。抛却情何忍。一场好梦不分明，问。问。问。柳絮前身，蔷薇后约，那堪重省。
长亭怨慢·再叠前韵
作者：刘炳照
朝代：清

看蛛网、閒黏飞絮。淡月轻烟，暗凝窗户。一夜东风，落花狼藉又如许。杜鹃啼血，空绕遍、庭前树。锦瑟似华年，问怎忍，无端抛此。迟暮。叹青衫落拓，湿透泪痕无数。吟魂唤起，料难把、玉箫重付。更怅望、尘海茫茫，倩谁觅，芙蓉城主。只燕子归来，仍系当时红缕。
长亭怨慢·拈白石韵
作者：刘炳照
朝代：清

任堤柳、飘残轻絮。黯黯销魂，夕阴庭户。蝶惨莺凄，者番春竟去何许。绿波南浦，空目断、离亭树。把酒饯春，但怪得，年年如此。薄暮。看云山叠处，砌就乱愁无数。斜阳几度，算拌把、青春轻付。纵转瞬、春信重来，怎不管、落花无主。算百幅鸾笺，难写幽情千缕。
高阳台·摺叠扇
作者：刘炳照
朝代：清

翠羽招凉，冰纨织素，新裁别出良工。竹劈湘江，排来琐骨重重。置君怀袖常披拂，似半轮、明月当空。更随人，宜卷宜舒，异样玲珑。蹋青俊侣曾携手，爱聚头名好，著意怜侬。娇靥平遮，远山微露眉峰。锦囊贮后情偏重，谩愁佗、捐弃秋风。寄相思，九折柔肠，宛转差同。
高阳台·柳
作者：刘炳照
朝代：清

密叶藏鸦，长条系马，灞桥即是天涯。纤手攀来，销魂何况临歧。斜风细雨都经惯，一丝丝，织就相思。试猜详，半是情丝，半是愁丝。当年张绪风流甚，叹而今顿减，旧日腰围。窣翠抛青，江南客思凄迷。劝伊莫作漫天絮，怕萍踪、漂泊东西。且消停，绾住韶光，系住斜晖。
南海小金山宝陀寺六祖殿联
作者：刘炳藜
朝代：清
体裁：联

如是镜明，如是月明，偶现光明银世界；任他幡动，任他风动，最难摇动铁心肝。
南海小金山宝陀寺头门联
作者：刘炳藜
朝代：清
体裁：联

独立中流为砥柱；同登彼岸有慈航。
挽张之洞联
作者：刘炳震
朝代：清
体裁：联

陶公镇上游，白叟青矜各私祭；谢傅功再造，帝辅王师有大儒。
新疆纪事
作者：刘炳青
朝代：清

边城沙漠废耕耘，三月春归草未薰。寒气裂肌凝冻雪，怪风卷物入层云。羽摧汉节羝难乳，声乱胡笳马失群。会见甘泉闻报捷，凌烟首绘霍将军。拼死沙场革裹尸，从军万里滞归期。春风杨柳关西路，秋月琵琶塞上诗。刁斗夜惊胡骑走，鼓鼙声动楚歌悲。可怜绝域乡音渺，纵博封侯奈别离。
新疆纪事·其一
作者：刘炳青
朝代：清

边城沙漠废耕耘，三月春归草未薰。寒气裂肌凝冻雪，怪风卷物入层云。羽摧汉节羝难乳，声乱胡笳马失群。会见甘泉闻报捷，凌烟首绘霍将军。
新疆纪事·其二
作者：刘炳青
朝代：清

拼死沙场革裹尸，从军万里滞归期。春风杨柳关西路，秋月琵琶塞上诗。刁斗夜惊胡骑走，鼓鼙声动楚歌悲。可怜绝域乡音渺，纵博封侯奈别离。
温处道署冠绿轩联
作者：刘烒
朝代：清
体裁：联

与古相于，缅当年谢草王池，共仰风流独步；从吾所好，占此地荷亭竹榭，还期心迹双清。
挽张之洞联
作者：刘焕章
朝代：清
体裁：联

尽瘁鞠躬，开济两朝齐诸葛；泰山北斗，师资一代仰昌黎。
紫岩书屋落成
作者：刘焘
朝代：清
体裁：五言律诗

隙地封泉石，都由漫兴成。数峰当户秀，一鉴入帘清。桐引春云曙，荷翻夏日明。老亲杖履适，指点肖沧瀛。
挽张之洞联
作者：刘焜
朝代：清
体裁：联

同时名德半凋零，公如鲁殿灵光，垂老更教岿望集；四海人才归巨壑，我亦苏门后学，朝宗空有瓣心香。
挽张之洞联
作者：刘焜
朝代：清
体裁：联

惟岳生申，可知黄菌钟灵，名世特扶周室运；太岁在酉，讵料白鸡兆梦，澄清竟止谢公车。
莫愁湖联
作者：刘焞
朝代：清
体裁：联

明月几时有，更上层楼，问棋子声中，谁操胜算；美人犹未来，且摇小艇，向藕花香里，自遣闲情。
夏日蒲涧寺遇雨
作者：刘熊
朝代：清

树密不知雨，但闻萧飒声。云阴团石磴，岚气逼楸枰。瀑泻峰千尺，荷喧水一泓。夕阳新霁后，禅院晚钟清。
始兴江口
作者：刘熊
朝代：清

岸曲重滩急，沙平乱石蟠。星光摇水白，霜气炼山丹。野柝荒村近，疏钟破庙寒。停舟怀往事，霸迹久销残。
旅怀
作者：刘熊
朝代：清

又是凄风苦雨时，风如刀剪雨如丝。一身频走数百里，此地曾无三两知。得酒畏寒衣欲换，摊书引梦枕常支。倚闾怅望嗟行役，好报平安慰所思。
赠林昌彝联
作者：刘熙载
朝代：清
体裁：联

困学昔传王伯厚；日知今有顾亭林。
赠林昌彝联
作者：刘熙载
朝代：清
体裁：联

门多将相；名动公卿。
黄鹤楼吟
作者：刘熙载
朝代：清
体裁：七言绝句

烽烟满目迥生愁，城郭萧条夕照幽。借使仙人乘鹤返，也应怕问旧时楼。
挽张之洞联
作者：刘燕翼
朝代：清
体裁：联

忠荩事三朝如一，懿惟大儒，出为社稷臣，早膺疆节，晚掌纶扉，实启中原闳局，矧昔东南保障，数省尤赖扶持，佐宪政日月重熙，得英才教育，勤施四方，共仰朝廷相司马；先达溯十科有五，猥以后进，忝兼年家子，初谒秣陵，再瞻京雒，屡聆元辅名言，奈自左右睽违，千古空存淑艾，读遗疏堂廉震悼，痛国步艰难，不慭一老，岂徒江汉哭羊公。
杏林小集
作者：刘猗蕃
朝代：清
体裁：七言律诗

春光独过野人家，一望深林万树霞。花簇河干晴日丽，烟含堤畔晓风斜。高天景色心偏旷，雅会追随酒自奢。为问永和修禊事，轻舠似荡斗牛槎。
文殊台观瀑布
作者：刘献
朝代：清

五老峰巅匹练裁，飞腾百丈自天来。波翻潭底千岩动，影落松头万仞开。异彩挟风同掣电，潮音喷雪似轰雷。归时欲仿大痴笔，图向萧斋作溯洄。
卧病
作者：刘献廷
朝代：清
体裁：七言律诗

风尘泉石两蹉跎，岁月催人委逝波。万事无成心力少，一生有几别离多。梦回弟妹依然失，病久交游谁更过。剩把新诗消永日，空床独坐强吟哦。
咏史
作者：刘献廷
朝代：清
体裁：古风

朝横而夕纵，志本在温饱。敝裘先自愧，何论妻与嫂。匕首西入秦，生死在眉睫。秦政非齐桓，如何欲生劫？治国与治军，卧龙岂两事。陈寿亦何知，还问司马懿。
幽居
作者：刘献廷
朝代：清
体裁：七言律诗

王孙学赋小山招，意气崚嶒耿未消。燕市酒酣闻击筑，吴关人去忆吹箫。功名梦醒玄驹国，卜筑门临白马潮。回首故园千里外，江乡随地老渔樵。
怀古
作者：刘献廷
朝代：清
体裁：古风

古之兵皆农，农富兵亦强。古之士皆农，农朴士亦良。兵农一以分，甲胄无馀粮。士农一以分，耒耜无文章。分之则两伤，合之则一理。请语当途人，治乱实此始。
水仙操
作者：刘献廷
朝代：清
体裁：古风

天行海运旋宫音，万象回薄由人心。移情易性琴非琴，刺舟而去留深林，海水汨没鸟哀吟。余心悲兮无古今，援琴而歌泪淫淫。
泛溪
作者：刘献廷
朝代：清
体裁：古风

白石何粼粼，清流自浘浘。信舟漾前溪，两岸饶蒲苇。日落秋风生，停桡吊山鬼。
王昭君二首
作者：刘献廷
朝代：清

六奇已出陈平计，五饵曾闻贾谊言。敢惜妾身归异国，汉家长策在和番。汉主曾闻杀画师，画师何足定妍媸。宫中多少如花女，不嫁单于君不知。
王昭君二首·其一
作者：刘献廷
朝代：清
体裁：七言绝句

六奇已出陈平计，五饵曾闻贾谊言。敢惜妾身归异国，汉家长策在和番。
王昭君二首·其二
作者：刘献廷
朝代：清
体裁：七言绝句

汉主曾闻杀画师，画师何足定妍媸。宫中多少如花女，不嫁单于君不知。
留别张鸿伯兼怀张非文和韵
作者：刘献廷
朝代：清
体裁：五言律诗

舟楫吾将老，诗书世所轻。谁知天下士，漂泊亦无成。放眼空今古，虚怀向友生。北归心已足，不复悔南征。
茶亭联
作者：刘献廷
朝代：清
体裁：联

赵州茶一口吃干；台山路两脚走去。
赠向语可
作者：刘献廷
朝代：清
体裁：七言律诗

天半峨嵋落照边，汉川东与蜀江连。万金散尽犹存骨，一剑长留岂学仙。秋水欣逢东海若，马蹄难遇九方歅。穷途我自怜空手，洒泪相看大别前。
赠张铁桥先生
作者：刘献廷
朝代：清
体裁：古风

我生燕山下，君住罗浮巅。相去万馀里，苍茫隔风烟。我年三十君七十，南溟绝塞谁通连？金阊忽相遇，会合非徒然。庞眉拄杖指天外，招我把臂谈重玄。我向空山抱幽独，三元厄运遭百六。耳闻沧海变桑田，长安夜听铜驼哭。南来踪迹访遗民，幸遇先生成信宿。先生腰下双青锋，闪烁跳跃如飞龙。自谓十年不曾试，宵光夜冷青芙蓉。延津神物有时合，为我一舞开心胸。君言当年不如愿，未必他年尝健饭。留挂丹房镇鬼魅，跨鹤吹笙从此变。先生画马非凡马，笔走房星自天下。世间骐骥总虚名，王良只向丹青写。写马君所易，写人君所难。清高深稳在闲橛，弩骀蹩躠充衣冠。画马不画人，画鸟惟画鹰。宇内神俊姿，妙手恣飞腾。君自粤东来，探奇几千里。俊物与名山，收贮奚囊里。囊中五岳空嶙峋，忽逢佳士为写真。娄东顾子称同调，虎头龙性谁能驯？与君相对两无语，双眉不点人间尘。肯染春风旧花鸟，位置精神向三岛。我生不识顾云臣，依稀错认丹霞老。典型落落如晨星，万事悲凉付秋草。别君流离迁向越，眼底旌旗互明灭。夺我金庭第九天，翻飞只忆南华蝶。西湖重遇又经春，笈里烟霞别有神。还期遍走齐州地，同作天台采药人。
赠杨子西
作者：刘献廷
朝代：清
体裁：七言律诗

我溯三湘问楚材，与君披写共登台。乾坤不肯留残照，海岳无从问劫灰。莫讶青萍通夜啸，何妨白雪满头来。纵横且说当年事，尊酒淋漓亦快哉。
赠行西上人
作者：刘献廷
朝代：清
体裁：七言律诗

铁骑穿云旧拓边，大江归去浪连天。五更梦醒荒祠下，百战人酣绣佛前。风急雁行排远岫，秋高雕影落寒烟。与君共望中原路，衰草离离倍黯然。
题晖草斋
作者：刘献廷
朝代：清
体裁：古风

谁将堂上春，得比春日晖？日入光更出，亲老无重归。谁将人子心，得比庭前草？春风日日吹，草色年年好。
题潜籁轩和韵
作者：刘献廷
朝代：清
体裁：五言律诗

玉峰有高士，痛哭寿山隈。铁马夜千里，麻衣时一来。自从丹旐返，不复草堂开。珍重遗编在，沉吟日几回。
题闺秀雪仪画嫦娥便面
作者：刘献廷
朝代：清
体裁：七言绝句

素笺折叠涂云母，黛笔清新画月娥。莫道绣奁无粉本，朝朝镜里看双螺。
黄厢岭庵堂联
作者：刘献廷
朝代：清
体裁：联

奉亲入道成真孝；教子离尘是大慈。
黄厢岭庵山门联
作者：刘献廷
朝代：清
体裁：联

门外鸟啼花落；庵中饭熟茶香。
半屏山
作者：刘献池
朝代：清

孤峰突屹旧城东，坐镇西南海岛雄。绝似佳人遮半面，晓烟苍翠夕阳红。
游冈山寺
作者：刘献池
朝代：清

驱车直上半山巅，石级崎岖路蜿蜒。三宝塔前俱碧草，八音洞口起苍烟。仰观绝壁双峰耸，俯瞰平畴百里连。欲学长生探妙蕴，龙湖庵里好参禅。
画眉笔
作者：刘献池
朝代：清

卧蚕细扫浅深分，堪笑中书陋不文。新月鼠须描更巧，远山螺黛饰成纹。毛锥一管蛾添色，柳叶双弯麝有芬。最爱十眉图画肖，挥毫落纸墨缤纷。
观音织雨
作者：刘献池
朝代：清

黯淡观音峰上景，恍疑瀑布涌山巅。雨丝似缕纷纷坠，风片如梭密密穿。万丈碧缣和尚渚，一篙新涨稻江船。遥瞻顷刻云罗散，几处红霞极浦连。
韩信
作者：刘献池
朝代：清

破楚沙场夜枕戈，英雄岁月叹蹉跎。登坛拜将声名赫，背水行军画策多。屠狗羞同扶社稷，斩蛇堪与定山河。功成勇退能归隐，蹑足何须受诋诃。
题台湾诗醇
作者：刘献池
朝代：清

韵事瀛东三百秋，南金北箭此齐搜。斐亭词调钟虽歇，鲲海珊瑚网尽收。绝岛新诗经月旦，神州显宦纪风流。洛阳纸贵称斯集，璀璨珠玑万古留。
挽曾纪泽联
作者：刘玉珂
朝代：清
体裁：联

左彭继殁，已为大局寒心，何期吾楚贤材，又弱一个？邦国联交，共信满腔热血，试问诸夷悦服，更有几人？
挽张之洞联
作者：刘玉麟
朝代：清
体裁：联

遗疏陈言，易箦未忘天下计；公忠体国，立朝不愧大臣风。
送汪容甫之淮阴三首·其一
作者：刘玉麟
朝代：清

烟开江上山，日照湖边树。梫本发华滋，蕉花泫凉露。秋籁空外鸣，幽香暗中度。激扬引青讴，荡涤驱俗虑。良辰畴勿怀，游子不得顾。季鹰念将归，伯鸾忽又去。草草储㝛粮，悤悤治装具。今日广陵涛，明日盂城路。
送汪容甫之淮阴三首·其一
作者：刘玉麟
朝代：清
体裁：古风

烟开江上山，日照湖边树。梫本发华滋，蕉花泫凉露。秋籁空外鸣，幽香暗中度。激扬引青讴，荡涤驱俗虑。良辰畴勿怀，游子不得顾。季鹰念将归，伯鸾忽又去。草草储宿粮，悤悤治装具。今日广陵涛，明日盂城路。
送汪容甫之淮阴三首·其三
作者：刘玉麟
朝代：清
体裁：古风

君宁重一乡，落落天下士。但愿毋群物，自然销众忌。宁缺茅容鸡，弗贪苏季位。饥驱入淮阴，所主得冯异。礼让崇荣名，经术结深契。高馆篴声流，霜空木叶坠。何处吊韩侯，萧然食同寄。
送汪容甫之淮阴三首·其二
作者：刘玉麟
朝代：清
体裁：古风

朝发辞谢埭，夕驾指秦邮。漭漭万波涌，渺渺孤城浮。渔网苇上来，估帆烟际收。牛衣挂疏木，雁户沿寒流。何必巢卫幕，始用怀杞忧。君挟贾让策，能令支祁愁。桃花绝春涨，瓠子归北流。庶知东阁下，乃有济川舟。
饮汪容甫宅
作者：刘玉麟
朝代：清
体裁：古风

秋雨破空烟，因风荡为水。细草沿阶生，微波当户起。远归畏萧颾，独坐伤骪骳。凄然念故人，宛若隔中沚。投椷顷见招，我友率在彼。径欲往从之，不觉折屐齿。冲泥就东城，主人门外俟。径踏秋藓黄，风堕蕉花紫。虚室结暝阴，飞溜洒窗纸。贾董富述作，盈笥复叠几。礼堂既溯源，孔壁亦摭美。八索逮麟经，六书竟马尾。遐搜祖龙碑，近存皇象体。聚米穷亥章，执杓考庚启。寸莛不厌撞，善芳自无眯。纵论罔弗谐，钳口固足喜。角巾影移屏，华镫烟结苡。壶倾蠡卮觛，案列褫梜匕。盈盎湘海蛤，堆杆脍河鲤。菌首旋斫芝，茭根新脱䈚。盉鬻既充肠，好言时入耳。幸获饱欢娱，弥用伤别仳。今日归广陵，去年客京邸。出门䀨轮蹄，入室雠书史。兽有蛭蜩虾，杞有檵柳梓。佖不知螒翰，镇不知秬秠。才过下马陵，倏遇渡河豕。稍自矜蛟睫，那免揶路鬼。一室肆冥搜，三更不遑巳。月堕林影沈，雨滴蛩声死。昔雨何凄凄，今雨何唏唏。悲喜岂异心，聚散不同轨。或归自芒山，或返自燕市。休甫欣与同，林宗竟虚𥏳。同城不共欢，况复隔千里。云兴泰山颠，雨落潼河涘。安得齐挂席，惠然聚于此。君请尽一觞，我请歌变徵。欢情自此深，离恨从兹始。
岱岳登望
作者：刘玺
朝代：清
体裁：五言律诗

尝闻东岳峻，今上最高峰。吴楚苍茫外，燕齐指顾中。罡风时振袂，灏气忽横空。不道尘寰迥，翻疑仙界通。
秋日杂诗
作者：刘玺
朝代：清

读书一万卷，不救苍生穷。借问昔所读，今与石田同。露泠蝉不语，草吟乱百虫。时物自迁变，君子忧忡忡。何以缓斯忧，埋之酒杯中。酒边落清响，不知是秋风。醉咏松竹间，萧洒开心胸。
移居小白村
作者：刘玺
朝代：清

野居无事洛之干，一杖逍遥任考槃。青玉映筐挑马齿，紫云摇壁斗鸡冠。客登秋阁生毛羽，山向诗人露肺肝。林静月明高唤酒，又听渔唱过前滩。市烟隔岸四邻静，南北轮蹄路不通。秋色老添黄雀雨，雁声孤堕白蘋风。少陵诗卷兀相向，元亮酒壶谁与同。犹喜闲闲张仲在，钓竿长伴荻花中。
移居小白村·其一
作者：刘玺
朝代：清

野居无事洛之干，一杖逍遥任考槃。青玉映筐挑马齿，紫云摇壁斗鸡冠。客登秋阁生毛羽，山向诗人露肺肝。林静月明高唤酒，又听渔唱过前滩。
移居小白村·其二
作者：刘玺
朝代：清

市烟隔岸四邻静，南北轮蹄路不通。秋色老添黄雀雨，雁声孤堕白蘋风。少陵诗卷兀相向，元亮酒壶谁与同。犹喜闲闲张仲在，钓竿长伴荻花中。
折柳枝词
作者：刘珊
朝代：清

青青堤上隔征尘，折取新枝赠远人。亦解长条羁不住，要君知是故园春。
汉宫求仙谣
作者：刘珊
朝代：清

五柞深宫夜乞灵，冰函瑶笈费丁宁。穆王池上西王母，又控青鸾下汉廷。
白蓼花
作者：刘珊
朝代：清

到眼西风醒，斜阳认有无。秋心浓不得，水国淡相须。破艇梢云浅，寒凫抱雪臞。更谁觅孤赏，凄绝对江湖。
秋归
作者：刘珊
朝代：清

秋色忽如此，门前落叶深。蹉跎游子恨，慰藉老亲心。新雨蝉声足，斜阳雁影沈。不应怨迟暮，流水自鸣琴。
客座联
作者：刘琨
朝代：清
体裁：联

喜与不谈时务客饮酒；难为未识姓名人作书。
三台令
作者：刘琬怀
朝代：清

无语。无语。心在谢家诗里。绿云摇漾清流。中有湖天景幽。幽景。幽景。转忆闹红一艇。
三台令·晓起观盆荷作
作者：刘琬怀
朝代：清

风定。风定。不动芰荷几柄。承来仙露珠明。泻上衣襟绝清。清绝。清绝。小学鹭鸶独立。
临江仙
作者：刘琬怀
朝代：清

漫说秦楼引凤，可怜弃置无声。怕闻邻女斗弹筝。吟风成往事，伴月是前生。记否桂花影里，栏杆共倚三更。呜呜如诉最分明。暗传吴市恨，遥渡楚江情。袅袅馀音竟绝，移商换徵心灰。思伊欲上凤凰台。柳残何处折，梅落不重开。宛尔琵琶出塞，幽情逸韵难追。王褒赋就总堪哀。潜蛟难起舞，唳鹤独迟徊。
临江仙
作者：刘琬怀
朝代：清

犹忆西窗听雨，绿阴乍展如云。生憎修竹上弹文。移来消暑气，扑处净尘氛。别擅清幽风致，行行侧理成纹。蒲葵一任斗纷纷。斜偎蝴蝶袖，低宕石榴裙。
临江仙·其一
作者：刘琬怀
朝代：清

漫说秦楼引凤，可怜弃置无声。怕闻邻女斗弹筝。吟风成往事，伴月是前生。记否桂花影里，栏杆共倚三更。呜呜如诉最分明。暗传吴市恨，遥渡楚江情。
临江仙·其二
作者：刘琬怀
朝代：清

袅袅馀音竟绝，移商换徵心灰。思伊欲上凤凰台。柳残何处折，梅落不重开。宛尔琵琶出塞，幽情逸韵难追。王褒赋就总堪哀。潜蛟难起舞，唳鹤独迟徊。
临江仙·咏蕉扇
作者：刘琬怀
朝代：清

质润光溶骨秀，剪成小样玲珑。九华六角总输工。遥侵鬟影绿，暗洒汗斑红。记得梦中覆鹿，炎凉悟彻空空。伴人闲倚曲栏东。挥开杨柳月，摇散藕丝风。
临江仙·得子宽粤中来札，知岁底决计来京，慰甚。作此
作者：刘琬怀
朝代：清

草草行装远涉，年光未肯蹉跎。蛮烟瘴雨一身过。论交前辈厚，推义古人多。屈指归期秋后，布帆无恙如梭。季冬准待渡黄河。别怀将解释，望眼独摩挲。
临江仙·望雪
作者：刘琬怀
朝代：清

可惜燕台雪色，从来未著梅花。瑶姿玉质委尘沙。檐空栖野雀，树古踏寒鸦。几处浅斟低唱，党家风味争夸。何人清兴和尖叉。围炉呵冻笔，携灯煮新茶。
临江仙·重九前病中作
作者：刘琬怀
朝代：清

身世已经潦倒，那堪日卧匡床。吟声四壁尚啼螀。有怀同子美，无赋学欧阳。闲却持螯左手，拼教辜负秋光。一篱黄菊也凄凉。幕遮灯火暗，窗掩药炉香。
天香·秋日憩邹氏园
作者：刘琬怀
朝代：清

一棹才停，双扉乍启，邹阳旧日池馆。三径盘纡，几层湿翠，泉语涔涔成串。亭台曲折，正一带、疏帘尽卷。桂树浓香阁下，飞来恍行天半。最好斜阳红澹。倒遥山、高低影转。仿佛米家图画，座中补满。如此园林偏是，客应约、明春重来玩。输与幽禽，烟峦长伴。
望江南 其一 杂咏
作者：刘琬怀
朝代：清

江南好，往事绕回肠。棠棣花前争刻烛，椿萱堂上笑传觞。此乐最难忘。
望江南 其七 杂咏
作者：刘琬怀
朝代：清

江南好，最忆二泉亭。远树倪迂新色画，清茶陆羽旧时经。塔影锡山青。
望江南 其三 杂咏
作者：刘琬怀
朝代：清

江南好，生小未知愁。移烛敲棋惊宿燕，持竿垂钓散群鸥。书卷与为俦。
望江南 其三十 杂咏
作者：刘琬怀
朝代：清

江南好，家在水云隈。门外莺愁几树柳，庭前鹤守一株梅。应与赋归来。
望江南 其九 杂咏
作者：刘琬怀
朝代：清

江南好，众绿护平堤。挑菜儿童骑竹马，育蚕婢女掇桑梯。村巷尽鸣机。
望江南 其二 杂咏
作者：刘琬怀
朝代：清

江南好，锦里是侬家。绿野堂前馀竹石，翠微亭外接烟霞。清景望中赊。
望江南 其二十 杂咏
作者：刘琬怀
朝代：清

江南好，往事记纷纭。杏雨归来虞学士，芜城赋就鲍参军。一例等浮云。
望江南 其二十一 杂咏
作者：刘琬怀
朝代：清

江南好，草绿寄奴城。沽酒客来双屐滑，打鱼人去一舟轻。浮玉望中明。
望江南 其二十七 杂咏
作者：刘琬怀
朝代：清

江南好，香雾养花天。午倦帘栊多蝶舞，晓寒庭院正蚕眠。风脆纸鸢弦。
望江南 其二十三 杂咏
作者：刘琬怀
朝代：清

江南好，第一莫愁家。巷口乌衣飞乳燕，门前绿柳著归鸦。风月足堪夸。
望江南 其二十九 杂咏
作者：刘琬怀
朝代：清

江南好，风味不寻常。席上春盘青笋嫩，茶边寒具玉兰香。那免一思量。
望江南 其二十二 杂咏
作者：刘琬怀
朝代：清

江南好，白下早春来。三阁斜阳新第宅，六朝细雨旧楼台。庾信合重哀。
望江南 其二十五 杂咏
作者：刘琬怀
朝代：清

江南好，桃李易成蹊。碧色池塘双鹭立，绿阴楼阁一鸠啼。随地任心栖。
望江南 其二十八 杂咏
作者：刘琬怀
朝代：清

江南好，彩笔发新思。恽氏画图留粉本，陈家词谱界乌丝。终古有名驰。
望江南 其二十六 杂咏
作者：刘琬怀
朝代：清

江南好，歌吹是山塘。银烛通宵游客兴，珠帘十里美人妆。此地觉荒唐。
望江南 其二十四 杂咏
作者：刘琬怀
朝代：清

江南好，巧制擅姑苏。织就裥裙西子样，裁成团扇放翁图。争说古吴都。
望江南 其五 杂咏
作者：刘琬怀
朝代：清

江南好，曲院锁浓香。坐树流莺谈两晋，当窗鹦鹉诵三唐。小管赋春阳。
望江南 其八 杂咏
作者：刘琬怀
朝代：清

江南好，风雨不凄凄。花信早红江总宅，水光长绿伯鸾溪。满目尽诗题。
望江南 其六 杂咏
作者：刘琬怀
朝代：清

江南好，昆仲集群贤。赌酒每从明月里，联吟常在惠风前。不减永和年。
望江南 其十 杂咏
作者：刘琬怀
朝代：清

江南好，暖意逼清明。斗叶疏帘春寂寂，投壶小院夜铮铮。回想不胜情。
望江南 其十一 杂咏
作者：刘琬怀
朝代：清

江南好，修禊趁溪光。杨柳风微莺嘴滑，桃花涨足鸭头香。几处浣衣裳。
望江南 其十七 杂咏
作者：刘琬怀
朝代：清

江南好，风雅几传人。旧社碧山曾仰杜，古祠淮海每谈秦。春色为它新。
望江南 其十三 杂咏
作者：刘琬怀
朝代：清

江南好，楼上独徘徊。古调瑶筝弹落雁，清商铁笛奏寒梅。幽兴已成灰。
望江南 其十九 杂咏
作者：刘琬怀
朝代：清

江南好，上巳换衣单。劲节临窗多翠竹，素心入室有芳兰。尽日与盘桓。
望江南 其十二 杂咏
作者：刘琬怀
朝代：清

江南好，企望夕阳边。梅里高风吴泰伯，兰陵雅迹宋坡仙。云树接苍烟。
望江南 其十五 杂咏
作者：刘琬怀
朝代：清

江南好，门外即蓉江。载酒客寻杨子阁，拥书人泛米家艭。两岸长兰茳。
望江南 其十八 杂咏
作者：刘琬怀
朝代：清

江南好，回首忆金沙。长荡湖边千顷月，顾龙山上四时花。清兴属吾家。
望江南 其十六 杂咏
作者：刘琬怀
朝代：清

江南好，热闹过花朝。赛社沿村喧击鼓，卖饧隔巷听吹箫。新涨没平桥。
望江南 其十四 杂咏
作者：刘琬怀
朝代：清

江南好，昼永缓风和。红暖樱桃垂曲槛，粉香蛱蝶恋晴莎。阶下几回过。
望江南 其四 杂咏
作者：刘琬怀
朝代：清

江南好，惠麓约看花。湖岸斜停诗客舫，山楼远接酒人家。一路入烟霞。
望江南·杂咏
作者：刘琬怀
朝代：清

江南好，往事绕回肠。棠棣花前争刻烛，椿萱堂上笑传觞。此乐最难忘。江南好，锦里是侬家。绿野堂前馀竹石，翠微亭外接烟霞。清景望中赊。江南好，生小未知愁。移烛敲棋惊宿燕，持竿垂钓散群鸥。书卷与为俦。江南好，惠麓约看花。湖岸斜停诗客舫，山楼远接酒人家。一路入烟霞。江南好，曲院锁浓香。坐树流莺谈两晋，当窗鹦鹉诵三唐。小管赋春阳。江南好，昆仲集群贤。赌酒每从明月里，联吟常在惠风前。不减永和年。江南好，最忆二泉亭。远树倪迂新色画，清茶陆羽旧时经。塔影锡山青。江南好，风雨不凄凄。花信早红江总宅，水光长绿伯鸾溪。满目尽诗题。江南好，众绿护平堤。挑菜儿童骑竹马，育蚕婢女掇桑梯。村巷尽鸣机。江南好，暖意逼清明。斗叶疏帘春寂寂，投壶小院夜铮铮。回想不胜情。江南好，修禊趁溪光。杨柳风微莺嘴滑，桃花涨足鸭头香。几处浣衣裳。江南好，企望夕阳边。梅里高风吴泰伯，兰陵雅迹宋坡仙。云树接苍烟。江南好，楼上独徘徊。古调瑶筝弹落雁，清商铁笛奏寒梅。幽兴已成灰。江南好，昼永缓风和。红暖樱桃垂曲槛，粉香蛱蝶恋晴莎。阶下几回过。江南好，门外即蓉江。载酒客寻杨子阁，拥书人泛米家艭。两岸长兰茳。江南好，热闹过花朝。赛社沿村喧击鼓，卖饧隔巷听吹箫。新涨没平桥。江南好，风雅几传人。旧社碧山曾仰杜，古祠淮海每谈秦。春色为它新。江南好，回首忆金沙。长荡湖边千顷月，顾龙山上四时花。清兴属吾家。江南好，上巳换衣单。劲节临窗多翠竹，素心入室有芳兰。尽日与盘桓。江南好，往事记纷纭。杏雨归来虞学士，芜城赋就鲍参军。一例等浮云。江南好，草绿寄奴城。沽酒客来双屐滑，打鱼人去一舟轻。浮玉望中明。江南好，白下早春来。三阁斜阳新第宅，六朝细雨旧楼台。庾信合重哀。江南好，第一莫愁家。巷口乌衣飞乳燕，门前绿柳著归鸦。风月足堪夸。江南好，巧制擅姑苏。织就裥裙西子样，裁成团扇放翁图。争说古吴都。江南好，桃李易成蹊。碧色池塘双鹭立，绿阴楼阁一鸠啼。随地任心栖。江南好，歌吹是山塘。银烛通宵游客兴，珠帘十里美人妆。此地觉荒唐。江南好，香雾养花天。午倦帘栊多蝶舞，晓寒庭院正蚕眠。风脆纸鸢弦。江南好，彩笔发新思。恽氏画图留粉本，陈家词谱界乌丝。终古有名驰。江南好，风味不寻常。席上春盘青笋嫩，茶边寒具玉兰香。那免一思量。江南好，家在水云隈。门外莺愁几树柳，庭前鹤守一株梅。应与赋归来。
沁园春
作者：刘琬怀
朝代：清

□□□□，□□□□，□□□□。□□□□□，□□□□，林端隐隐，远逗晴岚。鸟语清幽，人踪阒寂，冷逼名园整日关。缘溪转，老梅一树，已破橘颜。二泉胜景全探。更何必、奇峰高处攀。看九龙塔耸，铃声摇荡，六朝松古，黛色斑斓。淮海祠边，香花桥畔，记否年前三月三。红裙遍，讶如云缭绕，如蚁回环。
沁园春
作者：刘琬怀
朝代：清

南北暌违，每捧瑶篇，离怀万般。慕一生纯孝，白华怡色，廿年随宦，紫诰荣颁。不惮勤劳，偏多疾厄，家计支持亦是艰。回头想、向平事毕，正可投闲。顿教籍注仙班。惟诗卷、犹留天地间。别扬州明月，二分有恨，金沙碧水，一棹无还。感逝黄门，含悲鲍妹，各向风前涕泗潜。酸心甚、数雁行寥落，馀我衰颜。
沁园春
作者：刘琬怀
朝代：清

大树园林，半茧分开，丝牵寸肠。剩平泉花木，未曾摧折，辋川书画，依旧收藏。竹圃荷亭，药栏松牖，不改吟窝聚集场。春秋日，溪边垂钓，阁上飞觞。追思往事茫茫。记卅载、烟峦绿堂。有求羊往返，扫除曲径，周张相接，环堵银墙。鹤迹盘旋，禽言互答，顿觉人间俗虑忘。它年里、待完全璧返，丛桂添香。
沁园春 题庄川媚 盘珠 《紫薇轩词稿》
作者：刘琬怀
朝代：清

一卷清词，挑灯细翻，凄恻缠绵。想紫薇轩畔，空馀冷月，青松宅上，已锁荒烟。鲍妹才留，苏娘锦断，尽付伤心柳絮天。思当日，吟毫五色濡，染霞笺。芳名贯耳从前。况门第、声华王谢联。叹黄花比瘦，秋风帘外，乌丝斗妙，春雨阑边。鸿案情遥，鸡窗韵远，折桂人归恨总牵。悲遗挂、检绣囊剩墨，汇集瑶篇。
沁园春·中秋后一日夜坐感作
作者：刘琬怀
朝代：清

才过中秋，几处砧敲，冰轮倍明。忆桂花香满，浓侵庭院，梧桐阴碧，低覆轩楹。无伴飞觞，何人击钵，总有新诗勉强成。空阶畔，暗蛩相答，亦诉难平。嫦娥苦爱长生。也耐尽、琼楼冷淡情。望迢迢银汉，初更已报，茫茫玉宇，万籁无声。枚乘观涛，谢庄赋月，各抱幽怀天地清。沉吟久，正露华如水，斗转参横。
沁园春·同诸嫂斗马吊戏作
作者：刘琬怀
朝代：清

净几明窗，吊谱频翻，南唐韵长。每秋宵庭畔，悄闻叶落，春风座上，围试茶香。蝴蝶双飞，麒麟独获，顷散仙花佛顶光。无言处、沉吟计算，次第移庄。岂同庐雉清狂。更不比、弹棋生杀忙。爱珠帘倒卷，天然趣美，龙门乍跃，夺锦飞扬。拖逗间情，展舒逸兴，多谢湘兰曾细商。循环久，将牙签检点，且作收场。
沁园春·咏水仙花
作者：刘琬怀
朝代：清

异卉奇葩，携取瓷盆，清泉灌培。认根原盘结，蒜山因在，叶分戌削，葱岭经来。云护前身，水流今日，金玉镶成一种才。炉烟畔、琴床砚匣，尽可相陪。芳姿已出尘埃。故不向、春风暖处开。近阑干晓日，晴香乍吐，纱窗夜月，素影低徊。洛浦情遥，湘江意隔，解佩幽怀莫浪猜。端详久，想珊珊风骨，才下蓬莱。
沁园春·咏瓶中芍药
作者：刘琬怀
朝代：清

如此丰姿，超出红尘，春光正阑。胜牡丹亭北，独矜富贵，梅花岭上，惟占孤寒。满吐甜香，暗翻浓态，何忍轻离赠亦难。疏帘放、午风宜避，莫使摧残。徐煦没骨同看。更一种、盈盈似露盘。羡丰台玉质，雨馀争买，广陵金带，酒后传观。谢赋当阶，柳吟临牖，收拾幽香袭笔端。情深盛、待群芳零落，与我盘桓。
沁园春·悼梅
作者：刘琬怀
朝代：清

玉骨冰肌，独步冲寒，风光几何。忆西湖十里，留连清咏，南窗五夜，啸傲当歌。我本多愁，君偏不语，几度巡檐索笑过。仙踪返，红尘岁月，未肯蹉跎。幽情如隔云波。乍万片、纷纷堕碧莎。怪苍穹无恨，依然明月，阳春有兴，不改吟窝。疏影横斜，馀香飘泊，翠羽深宵梦亦讹。凄凉甚，看巢居阁畔，鹤迹空多。
沁园春·池上钓鱼同人分作
作者：刘琬怀
朝代：清

不著烟蓑，小坐溪边，持竿自由。破青萍万点，锦鳞作对，翠蘅几片，银沫喷沤。立上蜻蜓，掠过燕子，镜面波平漾直钩。须相待、翣时连贯，绕涧深游。濠梁乐意成愁。听唼唼、无声动碧流。笑富贵鸂畔，千秋避迹，淮阴台下，一旦封侯。香饵频添，垂丝稳宕，浪影圆时双尾投。居然得、胜临渊暗羡，缘木长求。
沁园春·送春
作者：刘琬怀
朝代：清

九十韶光，如驶匆匆，芳菲乱飘。捲榆钱满地，闷怀同积，杨花扑帐，倦眼无聊。飞燕呢喃，流莺絮聒，各抱离魂一样销。休携酒，残红庭院，只合寥寥。东皇乍返云桡。叹望里、分明南浦遥。忆兰亭聚咏，幽情暗助，平台试茗，清兴相邀。归路无涯，行踪何著，怕听歌声连臂招。来年会、约探梅曲坞，问柳长桥。
沁园春·闻玉如大姑扬州讣挽作
作者：刘琬怀
朝代：清

片纸传来，怆绝惊魂，沉疴弗疗。计春江握别，才逾半载，暮云企望，竟诀千秋。忆女情遥，训儿念切，凡事萦怀只独忧。匆匆渺、何年华表，化鹤来游。余生花甲同周。更交接、兰言意最投。记曩时共绣，拈针画阁，深宵分韵，刻烛重楼。棠棣花残，埙篪雨散，卅载人琴痛未休。今相聚、想一家骨肉，地下无愁。
沁园春·题织山水图画幅
作者：刘琬怀
朝代：清

数尺丹青，似练平铺，丝丝绕洄。宛天孙机上，琼梭才辍，鲛人海底，绡帕新裁。树碧如荠，峰青如黛，漫拟南唐粉本猜。微茫里，云霞几缕，远隐楼台。曾凭玉尺量来。取中掞、光华经纬才。捲湘波千顷，罗纹叠◆，吴淞一片，并剪分开。未籍毫端，罢翻图谱，刻画苏家文锦回。移情处，听成连音渺，极目徘徊。
沁园春·鸦
作者：刘琬怀
朝代：清

寥落晴光，阵阵西风，吹归暮鸦。正小楼晚色，夕阳黯淡，平原远景，老树杈桠。秋燕辞南，宾鸿恋北，毕竟云山何处家。都同调，萧萧索索，如此生涯。天然图画堪夸。宛一幅、倪迂墨笔斜。补柴门流水，半弯新月，孤蓬断岸，几点芦花。漫说凄凉，休悲寂寞，终古垂杨意未赊。苍茫里，看相依翼翼，互语哑哑。
浣溪沙·听雨
作者：刘琬怀
朝代：清

坐对银釭细细挑。停针忽听响萧萧。几声风骤打窗寮。多事檐前悬铁马，无端庭畔种红蕉。总拼不寐到明朝。
浣溪沙·看花
作者：刘琬怀
朝代：清

消遣闲愁百卉中。金铃小宕语丁冬。海棠红暖一帘风。漫学唐宫传鼓促，未烦隋院剪刀工。轻衫薄袖倚栏东。
浣溪沙·闻画眉作
作者：刘琬怀
朝代：清

何处清音唤暮春。莺啼燕啭与争新。绿阴如水听来真。惊梦画帘刚寂寂，催妆小院莫频频。天涯犹有未归人。
清平乐
作者：刘琬怀
朝代：清

已过花甲。前路惟成狭。种树徒薪空有法。心事泰山暗压。蓬莱不少神仙。茫茫薄隔云烟。古调怕弹别鹤，青琴只合无弦。
清平乐
作者：刘琬怀
朝代：清

忝称班妹。续史焉能代。藜阁家声清望在。接踵未知何辈。京华滚滚红尘。眼前冠盖翻新。回首昔年踪迹，肠中日转车轮。
清平乐
作者：刘琬怀
朝代：清

折花选树。写上黄荃谱。为惜春心无限苦。莫使落红乱舞。生来悔不瞢腾。百端容易填膺。柑酒懒携兴浅，也知莺燕生憎。
清平乐
作者：刘琬怀
朝代：清

春光遍地。草草无滋味。冷眼看花花失意。底事独醒未醉。池塘草色青齐。惠连好句新题。远梦关山不阻，夜来合到梁溪。
清平乐
作者：刘琬怀
朝代：清

暗风侧侧。帘外云如墨。一树垂杨无气力。中著啼鹃怆恻。乍寒乍暖清明。飞过蛱蝶灰轻。例合禁烟戒酒，芳樽难道先茔。
清平乐
作者：刘琬怀
朝代：清

江南天远。往事回肠转。去日苦长来日短。一缕离情不断。最思小阮英才。宾鸿曾寄书回。良马岂堪伏枥，壮游须上燕台。
清平乐
作者：刘琬怀
朝代：清

浮踪小住。无恙为佳耳。过隙流光何太驶。猛醒此生如此。闲愁交集纷纭。吟怀强剩三分。苦语怕人赏识，待它鬼唱秋坟。
清平乐
作者：刘琬怀
朝代：清

阶前寸草。碧色因谁好。难答春晖春更老。云断乔阴望杳。儿时针线珍藏。嫁衣犹叠空箱。中有万千慈意，裁量教诲无忘。
清平乐
作者：刘琬怀
朝代：清

陌头杨柳。故把韶光剖。楼上几家凝望久。悔到不堪回首。一帘晚色晴莎。夕阳红影无多。自分生涯寂寞，笑人邓禹休过。
清平乐·打鱼图
作者：刘琬怀
朝代：清

沿溪结网。风定轻浮桨。遥看鹭鸥来两两。蓬顶柳阴摇荡。武陵路隔前途。朝餐夕宿菰蒲。划破一天晓雾，低头欲拂珊瑚。
清平乐·述怀
作者：刘琬怀
朝代：清

饱尝世味。都付酸心泪。弱草轻尘原是寄。命凑天公薄意。偏同伯道无儿。箕裘先业难支。长夜漫漫不晓，隐忧耿耿谁知。
清平乐·饭牛图
作者：刘琬怀
朝代：清

无声喘月。村景连天阔。树底牧童衣短褐。长笛横吹乍歇。西畴南亩犁过。饱瞑两岸晴莎。白石年年不烂，休愁扣角来歌。
满江红·冬窗感作
作者：刘琬怀
朝代：清

长至才过，正九九、消寒时节。纱窗掩、壶冰不化，炉烟易灭。印雪试看鸿爪聚，补巢应叹鸠身拙。忆乡园、开遍腊梅花，金丸裂。思往事，成幽咽。寻远梦，徒清切。展南华一卷，从头参彻。水上鱼龙原幻态，云中鸡犬都仙骨。论人生、须学虎头痴，传三绝。
满江红·接籍山皖中札却寄
作者：刘琬怀
朝代：清

捧读瑶函，稔尽日、客怀安适。自别后、望风泪下，看云恨积。漫放长歌惊老骥，幸占再索夸连璧。算人生、何事可舒眉，箕裘袭。干霄志，飞鹏息。残雪印，宾鸿迹。赢凌颜轹谢，谈经夺席。涉水登山多著作，养心健饭宜珍惜。待明秋、得意到东华，琼林集。
满江红·续寄籍山
作者：刘琬怀
朝代：清

满目红尘，正滚滚、风高九陌。遥望处、子由住皖，阿咸赴粤。卓萦惟坚黄檗志，支持孰赠青蚨血。独凭栏、又见雁南翔，添凄恻。流光速，驹过隙。人情薄，书空咄。剩花间冷眼，泥中幻迹。最忆飞觞分咏夜，难忘让枣推梨日。每深宵、梦绕两亲前，同畴昔。
满江红·读大兄尚絅堂遗集感作
作者：刘琬怀
朝代：清

梨枣镌成，试听取、金声掷地。思当日、笔花入梦，衍波叠几。生面别开珠玉色，幽怀都杂烟霞气。十年中、阆苑咏霓裳，挥毫易。暗鬼唱，凡夫避。真宰诉，天公忌。总功名已渺，英华长粹。叉手飞卿曾共捷，呕心昌谷原无异。为留传、焦尾有知音，千秋意。
满江红·题赤壁图
作者：刘琬怀
朝代：清

碧浪滔滔，极目处、鏖兵遗迹。都销尽、曹瞒雄壮，周郎俊杰。乌鹊千秋依树宿，东风一夜飞灰灭。剩江山、洒落到坡仙，才难绝。倚桂棹，心幽切。携斗酒，神怡悦。缀画图片幅，古今披阅。羽扇无人谈笑望，洞箫有客声音咽。正清宵、唳鹤过翩翩，空明彻。
苏幕遮·卖花声
作者：刘琬怀
朝代：清

晓云轻，晴旭早。摘取红英，欲换榆钱小。唤过短墙经曲道。清脆吟腔，远远酬啼鸟。雨初晴，春正好。忍贷韶光，不管东皇恼。闲倚楼头听渐杳。几阵回风，微送馀香袅。
苏幕遮·泉声
作者：刘琬怀
朝代：清

绕渔矶，穿石磴。低咽馀情，泻过藤萝径。碧色半湾流不定。洗耳无尘，清澈涓涓影。漫垂钩，思放艇。一派琤琮，领取悠然兴。翠湿空阶人迹静。操入青琴，试请知音听。
苏幕遮·踏歌声
作者：刘琬怀
朝代：清

按鸾笙，催羯鼓。片片梁尘，散作霓裳谱。毕竟清音何处度。满院杨花，寻遍春归路。听筝堂，飞雪舞。嚼羽含商，愿也何曾误。只怕步虚留不住。一雨三声，吹上群仙府。
苏幕遮·鸟声
作者：刘琬怀
朝代：清

雨濛濛，春悄悄。柳陌花堤，宛转千回绕。绣舌姣喉容易掉。玉润珠圆，相和相争巧。过池塘，穿树杪。爱学清歌，宫羽翻颠倒。短梦惊残晴色好。香雾迷离，一带楼台晓。
虞美人·秋夜同舜音姊作
作者：刘琬怀
朝代：清

闲谈坐尽梧桐影。微觉吟肩冷。谁家玉笛忽飞声。顷见云开月色、倍分明。咿哑几阵宾鸿语。报道秋如许。怪它青女太无情。惯逼一天霜气、转三更。
虞美人·舟行即目
作者：刘琬怀
朝代：清

船窗不掩云波冷。面面秋山影。鸂头几处卖鱼虾。半幅轻帆低落、夕阳斜。绿阴隐隐茅檐结。邻舍家家接。门前开遍水荭花。瞥见一行女伴、浣溪沙。
蝶恋花·扫花
作者：刘琬怀
朝代：清

燕蹴莺捎春事废。鸾尾亲持，小学蓬莱使。曲径几曾缘客至。落红如雨添愁思。低徊珍惜东皇意。踏踏歌成，莲步无须避。收拾残香归净地。忍看逐絮浮踪寄。
蝶恋花·晒书
作者：刘琬怀
朝代：清

检点瑶签抽甲乙。邺架频翻，携尘先挥拂。几处断纹仙字失。蠹鱼竟尔飘然逸。不共曝衣交月七。添上芸香，辟恶宜除湿。三味何年尝到溢。只须扪腹当晴日。
蝶恋花·海棠下感作
作者：刘琬怀
朝代：清

一院春阴云似墨。捲起疏帘，小向闲庭立。几树海棠凝露湿。垂丝绾上心头结。人为花愁花自识。蓦地销魂，黯淡无颜色。十载游踪回首忆。残红合化斑斑血。
蝶恋花·烹茶
作者：刘琬怀
朝代：清

满汲新泉分碧荈。一径松声，杂得旗枪战。几缕轻烟吹不断。游丝共袅闲庭院。日正长时消午倦。清入诗肠，好句都成串。水厄何须遭客怨。春风小试亭台畔。
蝶恋花·种树
作者：刘琬怀
朝代：清

携取鸦锄庭畔凿。细草芟除，根节先盘错。漫访橐驼人姓郭。栽培性理须深度。滋露流云良不恶。几度春秋，枝叶欣欣托。它日著书青覆阁。龙鳞岂独苍松作。
金缕曲
作者：刘琬怀
朝代：清

结屋东头老。问今生、闲愁种种，几时能扫。赢得吟魂犹淡荡，只绕谢池新草。又阵阵、东风吹早。残梦却随流水断，听莺声、但逐桃花杳。剩杨柳，试试袅。空亭容膝休嫌小。独徘徊、疏帘一桁，半留晴照。收拾春衣从笑取，紫凤天吴颠倒。莫更说、旧针神稿。辛苦工蚕原自分，奈成都、桑树年来少。丝欲吐，食难饱。
金缕曲·春日感作
作者：刘琬怀
朝代：清

梦影双丸逐。渐消磨、辋川烟水，平泉花木。龙脑一炉茶七碗，悔不襟期偏俗。分领略、人间清福。漫问禁烟明日事，且瞢腾、闲展离骚读。山鬼笑，湘君哭。也知生世原空谷。太匆匆、隙尘过马，隍阴覆鹿。我是个中参透惯，冷眼花前银烛。独倚遍、碧栏干曲。满径云停门自掩，种琅玕、几树森森玉。听春雨，长新绿。
金缕曲·竹影
作者：刘琬怀
朝代：清

曲径停云黑。绕栏前、几竿依约，助人凄切。裁得鹅溪三尺绢，难仿此中孤洁。又移上、半庭明月。只合天寒来薄袖，倚西风、弄翠摇晴碧。比清瘦，夜深立。凌虚自写凌霜节。展潇湘、画图一幅，参差圆活。中有闲愁题不尽，点滴英皇啼血。都分付、萧萧瑟瑟。莫道梅花枝干好，总输它、怀抱亭亭直。尘不染，独幽绝。
金缕曲·菊影
作者：刘琬怀
朝代：清

帘捲秋光里。正黄花、亭亭冉冉，移来眼底。超出红尘如此淡，始信陶潜归矣。为料理、明窗净几。醉后几回难采摘，费参详、幻迹知谁寄。倩窄袖，欲扶起。萧疏骨格烟云气。尽抛辞、蜂忙蝶闹，香清色腻。彷佛骚人成落魄，瘦到十分难比。剩一片、凄凉滋味。要向西风留小像，傍阑干、月冷霜华细。写不尽，个中意。
金缕曲·见新燕作
作者：刘琬怀
朝代：清

也占楼居福。借清幽、卢家堂畔，香巢小筑。翠剪红襟多点染，毛羽不堪谐俗。总一例、东风拘束。九陌尘高春渐老，蹴飞花、惯向琼筵落。妨新睡，避银烛。喃喃若个知心曲。最思量、旧时烟雨，几番栖宿。莫入乌衣门巷里，回首易添枨触。终输与、疏篱茅屋。结伴差池随上下，傍春城、消受阴阴绿。帘捲未，一钩玉。
金缕曲·题嫂汪玉英拈花倚鹿小照并挽之
作者：刘琬怀
朝代：清

画里添呜咽。记茫茫、几番欢聚，几番离别。十数年来浑似梦，愁绪那堪细说。剩幼女、情怀难割。何事天公耽播弄，起寒灰、滚滚都成劫。盈串泪，向空滴。孤坟母子遥相接。最凄凉、荒烟细雨，白杨萧瑟。料得泉台长夜里，不省伤心欲绝。早悟彻、红尘完缺。一笑拈花芳草地，算今生、疑案先归结。回首处，暮云合。
鹊桥仙·七夕雨霁
作者：刘琬怀
朝代：清

片云乍捲，暮烟消尽，隐约鹊桥望里。年年织室此时开，羡风浪、银河不起。殿前蜜誓，楼头乞巧，那有闲情管理。只将别恨与离愁，都分付、词人赋拟。
鹧鸪天·栗
作者：刘琬怀
朝代：清

几日秋风打满筐。肯输鹤俸助猴粮。登盘荐客传高会，每与安期枣共尝。宜自采，慢蒸黄。杜陵风致最思量。燕山也有龙山味，酒后茶边夜夜香。
鹧鸪天·橘
作者：刘琬怀
朝代：清

遥忆江乡千树栽。晚秋时节锦成堆。古人作颂非无意，独擅光华南国才。香酥润，抵浓醅。几回珍重渡淮来。当筵不共瓜李剖，留待年朝枕畔开。
鹧鸪天·笋
作者：刘琬怀
朝代：清

不待雷声惊蛰过。乌键折土遍山阿。青青未挺参差节，一捻春纤似琢磨。穿石罅，渡泥窠。鸡腔燕尾美如何。只须玉版频参透，便抵胸中成竹多。
鹧鸪天·芋
作者：刘琬怀
朝代：清

别号蹲鸱作一团。岷山异种紫成斑。炉边小试农家味，身世无须问懒残。调玉糁，佐朝餐。也强芹菜性偏寒。客来莫笑同羊赠，俗例留充饯岁盘。
鹧鸪天·长至后二日病起
作者：刘琬怀
朝代：清

病里年光倍觉忙。葭灰律管又飞扬。消停针指经三月，彩线无心较日长。伶俜影，欲扶将。低徊又过镜台旁。忽惊骨相同仙鹤，短发全沾秋后霜。
挽曾国荃联
作者：刘瑞芬
朝代：清
体裁：联

河山再造，继美规随，凡如固海防拯灾黎诸大端，寰宇蒙恩，皆我公力瘁封疆，岂仅三江柱石；绝域归来，重亲言笑，方以承教益策治安为私幸，登堂遽痛，听此日哀阗衢市，顿伤万古云霄。
挽曾纪泽联
作者：刘瑞芬
朝代：清
体裁：联

华骃西迈，后尘敢比曹随，记当年兰谱叨联，海国今还良觌杳；素旐南来，归榇忽逢沪渎，痛此日椒浆亲奠，牙琴弹绝赏音稀。
暑夜
作者：刘瑞芬
朝代：清
体裁：古风

夕永不能寐，起倚东轩楹。凉飔荡幽幌，炯炯阶月明。遥睇斜汉流，天宇寥以清。纷喧亦以息，壁虫先秋鸣。悠然得所憩，清歌怡素情。
桐西阁感旧
作者：刘瑞芬
朝代：清
体裁：七言律诗

刺桐花发昼沉沉，碧瓮香浮鸟劝斟。春暖更兼三月闰，客归难系五湖心。苏台银甲弹筝夜，梁苑金灯倚剑吟。却忆小园亲手植，榕青槲绿已成阴。
挽左宗棠联
作者：刘璈
朝代：清
体裁：联

相业亘古今，只凭忠耿一心，外攘内安，尽瘁手擎天柱赤；恩知逾骨肉，适值冤埋三字，山颓云黯，望洋泪涌海涛红。
舟泊上海
作者：刘璋寿
朝代：清

怅无斗酒与双柑，客里莺声二月三。带得春潮随我去，杏花一色看江南。
同咸阳张天任明府登文塔
作者：刘璜
朝代：清

浮图杳霭入青云，渭水泾流远近分。背日丹梯风可御，藏烟翠柏鸟希闻。使君欲寄登高赋，衲子争贪佞佛文。收拾碧纱笼好句，九龄风度自超群。
金陵客次寄怀赵颂周孝廉
作者：刘盛芥
朝代：清
体裁：五言律诗

无限相思苦，都从别后知。每当残月夜，犹忆暮春时。书纵凭鱼寄，归难与雁期。秋山如此好，君可有新诗。
采石舟中
作者：刘盛藻
朝代：清
体裁：五言律诗

一叶放中流，乘风过石头。行舟嫌逆水，久客怕中秋。山色晴初见，江云晚渐收。衷情何所诉，欲上酒家楼。
春日田家
作者：刘瞻榕
朝代：清

草庐负高阜，柴扉面清池。村居本自好，况有春风吹。春风果何心，如与丘园私。一夕声䬀浏，千顷新绿滋。朝来荷锄出，对此情自怡。时运无或愆，力田复何疑。仓庚先已觉，飞鸣桑树枝。
虎牢
作者：刘瞻榕
朝代：清

山险形如削，河奔势若翻。中原龙战后，岩邑虎牢存。游骑盘飞磴，清笳隐坏垣。东西任行客，天限只空言。
送须觐予还晋陵
作者：刘瞻榕
朝代：清

啄粟野田黄口雀，尽日挥之苦难却。翛然老鹤迥出群，连轩矫翼谁能驯。春风楼前梅花白，看花君作西洲客。细雨冥冥梅子肥，鹧鸪声里送将归。何须咎君言别早，客舍虽佳归更好。一帆明日向东去，正是鄙夫心忆处。
恒山
作者：刘石龄
朝代：清

宝符玄玉奠兹麓，有神上下扶乾坤。曲阳飞石就禋祀，虞舜不到恒山边。兹语荒怪谁所纪，翠砥屃奰空磨镌。磁窑两岸尺绝壁，南有细径缘秋烟。崖回水立三百丈，巨石怒落随奔泉。几年于此垒云栈，排空石窦鬼手穿。馀材蠡啮插山腹，欲落藤蔓相钩牵。平生未尝识剑阁，或谓蜀道险亦然。崱屴万仞试初步，飞仙岩阁中霄悬。虎风一噫土囊口，犍牛飘坠轻乌鸢。浑浑云雾起林际，乖龙鳞尾方蜿蜒。紫芝翳翳隐幽峪，黄榆飒飒飞晴天。中有仙人系驴树，下根离析枝相连。寒涛万壑起松杪，翠雪散落山亭前。夕阳晚霞足幽眺，丹灶夜光然通玄。野人颇有济胜具，度越峻岭如登仙。俯视群山尽臣庶，太白巨丽差随肩。茫茫一气辨龙塞，橐驼万队成蚁旋。丈夫宁能死章句，有名须勒狼胥巅。此心未遂身老大，投足岩岫差安便。遍游五岳自兹始，俟昏嫁毕当何年。
登祝融峰顶宿上封寺
作者：刘石龄
朝代：清

梯空蹑晴霓，振衣祝融顶。俯视七十峰，茫然堕烟井。湘流失湾澴，洞庭馀溟涬。目穷日月乡，袖拂天汉影。回首苍梧云，飘飖度前岭。太阳汲新泉，石鼎瀹苦茗。肺腑添清凉，丹元溢光景。麾斥隘八区，幽灵惬孤秉。徘徊会仙桥，晴崖发娟靓。绝壁有行迹，仙路细如绠。虬松生古岩，翠叶光炯炯。灵秀天所钟，应与兹山永。倒景回明霞，大地总澄莹。归来宿上封，一枕山云冷。
江上秋思
作者：刘硕辅
朝代：清

秋老气悲凉，幽怀淡水乡。芙蓉三万朵，一半落寒塘。湿露沾花重，乾风扫叶忙。鸣蝉送斜影，独立转苍茫。
甘泉宫瓦砚歌
作者：刘硕辅
朝代：清

汉武皇帝求神仙，嶕峣宫殿开甘泉。珉墀扣砌事奇丽，匠作输尽司农钱。漆丹细捣铜为瓦，甄宫岂出昆吾下。武都之泥千牛徵，雷橐风炉入陶冶。长尺有五厚寸横，五寸其面光坚晶。唇则花之背乃铁，神工苦篆镌长生。市儿只解购钱刀，吊古谁谱宏农陶。风磨雨蚀发光怪，玄云坐见滃秋毫。金鱼玉碗飘零早，片瓦流传至今少。焉得兰台隃麋丸，通天试上初明表。
浪淘沙·新秋
作者：刘碧
朝代：清

昨夜雨绵绵。寒涩灯烟。薄衾萧索不成眠。晓起床头看历日，换了秋天。绿叶尚新鲜。犹想争妍。教他知道也凄然。眼底韶光容易改，树且堪怜。
浪淘沙·新秋
作者：刘碧
朝代：清
体裁：词

昨夜雨绵绵。寒涩灯烟。薄衾萧索不成眠。晓起床头看历日，换了秋天。绿叶尚新鲜。犹想争妍。教他知道也凄然。眼底韶光容易过，树且堪怜。
苏幕遮·客里送春
作者：刘碧
朝代：清
体裁：词

乱云中，残照里。又送他归，懒唤莺儿起。山径落红谁是主，别恨离情，目断韶华矣。擘涛笺，飞翠尾。每到关心，逗得愁如绮。岁岁劳人长徙倚，一似杨花，暗去随江水。
寄示竹笑四弟
作者：刘礼淞
朝代：清

极目闲云度远峦，愁怀万绪写乌阑。半生世熊看多悟，八载官场梦未安。进固灰心真不易，退何生计亦为难。一麾傥得分符早，琴鹤相期据宝鞍。
怀庆道中
作者：刘礼淞
朝代：清

轻暖轻寒际，莺声不断听。烟浮清化白，天入太行青。村舍多依竹，池塘始泛萍。长堤斜照里，万柳绿如屏。
瓜洲闻笛
作者：刘礼淞
朝代：清

月上潮生夜泊舟，绿杨夹岸是瓜洲。谁堪此夕闻羌笛，江北江南动旅愁。
秋感
作者：刘礼淞
朝代：清

金井凉生坠碧桐，天涯摇落意何穷。西风木叶催归燕，南国音书望断鸿。冷淡心如三径菊，飘零身似九秋蓬。间来聊酌新醅饮，万斛愁消一醉中。
秋日遣兴
作者：刘礼淞
朝代：清

山山翠色入孤城，雁外寒云独云轻。十载世情看日澹，四时天气爱秋清。簿书间自嚣风变，楼阁凉从夜雨生。桂影婆娑香万斛，芳醪那计举瑶觥。
秋日遣兴
作者：刘礼淞
朝代：清
体裁：七言律诗

山山翠色入孤城，雁外寒云独去轻。十载世情看日澹，四时天气爱秋清。簿书间自嚣风变，楼阁凉从夜雨生。桂影婆娑香万斛，芳醪那计举瑶觥。
兵后入故里
作者：刘祖启
朝代：清

不到家乡久，今来事却非。苍茫三径在，耆旧几人归。乱草侵残雨，荒池带落晖。秋风吹短鬓，愁绝倚柴扉。
吴江道中
作者：刘祖启
朝代：清

朝辞虎丘去，道出太湖旁。比屋皆临水，平田半种桑。秋声生落木，雨色隐斜阳。向晚吴歌起，中流意渺茫。
喜钟翀是至
作者：刘祖启
朝代：清

草色满阶除，君来独慰予。人当离乱后，交在死生馀。冒雨沽村酒，冲泥得野蔬。共谈身世事，款款月来初。
挽张之洞联
作者：刘祖煚
朝代：清
体裁：联

公生于世，斯文有传，学者有师；人之云亡，泰山其颓，梁木其坏。
新居自咏
作者：刘神岳
朝代：清

敢誇画栋与雕梁，结构玲珑愧大方。竹露韵清深径爽，稻风香送入窗凉。楼高差喜尘嚣远，室敞饶分野趣长。不为莼鲈动乡思，功名蜡嚼已先尝。
挽彭玉麟联
作者：刘祥胜
朝代：清
体裁：联

任天下艰巨危疑之重，不恋于官，先哲溯邺仙，差堪把臂；自壮年死生患难相从，今兹亦老，遗庵对退省，长此增哀。
挽曾纪泽联
作者：刘祺
朝代：清
体裁：联

使节历重洋，万里风涛，远示柔怀劳荩抱；台星悲遽逝，千秋竹帛，永教中外仰贤声。
归来庵联
作者：刘福姚
朝代：清
体裁：联

岩姿壑籁有神会；郢雨湘烟来画图。
端午赐衣和毅夫侍御韵
作者：刘福姚
朝代：清

趋朝犹著旧宫衣，楼阁云深望里非。文字酬恩殊负负，江湖恋阙尚依依。苍茫天意凭谁问，老懒心情与世违。一领渔蓑归计熟，中原豺虎未应稀。
演武场联
作者：刘禹门
朝代：清
体裁：联

几树垂杨看试马；一声长笛送归鸿。
答杜唐伥讯蒋吉亭所赠铁笛次韵
作者：刘秉坤
朝代：清

六州之铁不铸错，铮铮蒋生人中豪。治铁凿孔作横吹，鸣之呜呜山月高。粉黕野丹黮易此笛，从兹当废蕲州竹。小杜作诗问诡谲，凉吹汉部将安属。觱？筝琶皆凡响，羌管修长此独缩。律中黄钟糅漭瀁，朅来为君歌一曲。水龙吟罢海天青，湘灵一奏蘅芜绿。那无劳叨答山鬼，只合赏音索木客。不然独洗耳尘清，一声吹裂山头石。
答杜唐伥讯蒋吉亭所赠铁笛次韵
作者：刘秉坤
朝代：清
体裁：古风

六州之铁不铸错，铮铮蒋生人中豪。治铁凿孔作横吹，鸣之呜呜山月高。粉黕野丹黮易此笛，从兹当废蕲州竹。小杜作诗问诡谲，凉吹汉部将安属。觱𥳊筝琶皆凡响，羌管修长此独缩。律中黄钟糅漭瀁，朅来为君歌一曲。水龙吟罢海天青，湘灵一奏蘅芜绿。那无劳叨答山鬼，只合赏音索木客。不然独洗耳尘清，一声吹裂山头石。
雨
作者：刘秉坤
朝代：清

十日愁霖不出村，溪烟山雾昼长昏。木绵积雨多辞树，水气如云欲到门。无复故人话朝夕，偶从田父牧鸡豚。舍南剩有群鸥至，极目荒塍满稻孙。
挽张之洞联
作者：刘秉彝
朝代：清
体裁：联

学通中外，识贯古今，教育得英才，两湖多士相从，微夫子将谁瞻仰；出任兼圻，入正揆席，安危关社稷，一旦老成凋谢，问何人肩此艰难。
明月店
作者：刘秉恬
朝代：清

玉镜当空照，流辉万里清。最关游子意，偏动远人情。夜伴琴书息，朝辞剑佩行。邮亭多少处，明月旧题名。
瑶峰王少京兆以常理斋州牧爱吟草殉节录属题词因赋七古一首
作者：刘秉恬
朝代：清

关东我朝兴王地，此中自多非凡人。今读理斋爱吟草，风雅忠义两彬彬。忆我昔充西川使，将军将兵正如云。理斋随营司粮饷，敛放无差职克勤。维时官是西充令，保迁崇庆牧州民。任事勇往不辞劳，正是当日疏中言。岁月忽忽己逝矣，兹复见之于简端。理斋死时子尚少，事文那得至今传。昔藉同年为作状，今有同乡为布宣。爱吟草与殉节录，刊刻分送数万千。同乡门第更高峻，佐理京兆斯文官。督学后进日蒸蒸，尤眷旧好不忍湮。洵哉关东非凡地，即此可知人多贤。
阜城门外畏吾村明李文正墓
作者：刘秉琳
朝代：清

明代茶陵汉太丘，当年妙用此刚柔。默为元气争消长，不与群贤竞去留。蜀道典兵防八党，福清知己共千秋。大臣纳约非无牖，岂必都门逐谢刘。
习静园用顾幼耕韵
作者：刘秉璋
朝代：清

旧院习已荒，榛芜翳众绿。命匠稍经营，累石间疏竹。习静亦偶然，为迓高贤躅。诙诡语惊人，啸歌声满屋。宾朋亦既醉，主人请继烛。官样与儒风，一齐高阁束。欢笑忽欷歔，惊心羲驭速。皓首百无成，终须同草木。蓬筚多穷黎，众乐惭于独。宠命忝缨组，幽怀寄泉谷。《道德》五千言，止足义已熟。欲乞衰朽身，乡关驰梦毂。一壑犹能专，生平愿已足。此如传舍然，徒尔劳板筑。新诗惠衮褒，盥手百回读。
习静园用顾幼耕韵
作者：刘秉璋
朝代：清
体裁：古风

旧院习已荒，榛芜翳众绿。命匠稍经营，累石间疏竹。习静亦偶然，为迓高贤躅。诙诡语惊人，啸歌声满屋。宾朋亦既醉，主人请继烛。官样与儒风，一齐高阁束。欢笑忽欷歔，惊心羲驭速。皓首百无成，终须同草木。蓬荜多穷黎，众乐惭于独。宠命忝缨组，幽怀寄泉谷。《道德》五千言，止足义已熟。欲乞衰朽身，乡关驰梦毂。一壑犹能专，生平愿已足。此如传舍然，徒尔劳板筑。新诗惠衮褒，盥手百回读。
归田自述
作者：刘秉璋
朝代：清

元龙意气昔何如，荏苒光阴付子虚。政绩不登循吏传，文章岂有茂陵书。死犹腐草萤光点，生比寒花蝶梦苏。壮不如人今老矣，片帆东去啖鲥鱼。望见蓬庐喜欲颠，弟兄慰问笑喧阗。豪赀富拥书千卷，醉态狂歌诗一篇。清白差堪贻子姓，烧丹何必学神仙。兴来沽酒招朋好，斫脍烹雌足俸钱。
归田自述·其一
作者：刘秉璋
朝代：清

元龙意气昔何如，荏苒光阴付子虚。政绩不登循吏传，文章岂有茂陵书。死犹腐草萤光点，生比寒花蝶梦苏。壮不如人今老矣，片帆东去啖鲥鱼。
归田自述·其二
作者：刘秉璋
朝代：清

望见蓬庐喜欲颠，弟兄慰问笑喧阗。豪赀富拥书千卷，醉态狂歌诗一篇。清白差堪贻子姓，烧丹何必学神仙。兴来沽酒招朋好，斫脍烹雌足俸钱。
挽刘松林联
作者：刘秉璋
朝代：清
体裁：联

顺昌旗帜共宗支，袍与同，泽与同，百战奇勋光史册；巴蜀风云多变态，去者半，留者半，两行老泪湿征衫。
挽左宗棠联
作者：刘秉璋
朝代：清
体裁：联

范文正十万甲兵，成算独操，四夷服将军韬略；武乡侯两朝开济，大名不朽，千秋拜丞相祠堂。
挽曾国荃联
作者：刘秉璋
朝代：清
体裁：联

能擒贼先能擒王，千古风云，天森列宿；有难兄复有难弟，六朝烟雨，地陨双星。
挽曾国藩联
作者：刘秉璋
朝代：清
体裁：联

天上大星沉，气壮山河，身骑箕尾；人间纷雨泣，功在社稷，泽被民生。
沈耀鋆
作者：刘秉璋
朝代：清
体裁：联

十载讼沉冤，有子不辞三刖足；九重褒大节，先生应为一开颜。
至公堂联
作者：刘秉璋
朝代：清
体裁：联

堂中都是个中人，十数年辛苦风檐，敢忘畴昔；阶下岂无天下士，诸君子飞腾云路，莫负科名。
阅兵松潘道中作
作者：刘秉璋
朝代：清

铃辕小队拥旌旗，嘉命恭承远视师。马齿六旬吾老矣，羊肠九折命驱之。层峦细入龙眠画，秀岭雄于太白诗。匹练悬流三百里，匡庐瀑布未云奇。
赋得阴阴夏木啭黄鹂
作者：刘秉鉴
朝代：清
体裁：五言排律

宿雨滋芳树，繁阴荫曲墀。时禽清昼语，灵籁暖风吹。叶近声偏远，枝高响复低。绵蛮应羌管，睍睆和秦丝。不羡蝉琴噪，何须蛙鼓随。邻翁闻倚杖，野老听扶犁。梁燕将雏急，林鸠唤妇迟。悠然北窗卧，人代在皇羲。
暮春苦雨
作者：刘秉钧
朝代：清
体裁：七言绝句

几处春鸠噪晚林，池塘烟水落花深。闲愁莫压西窗雨，又展芭蕉数尺阴。
次二兄岁暮述怀韵
作者：刘秉钧
朝代：清
体裁：七言律诗

蜀道归来笑口开，故园三径足徘徊。但修花木平泉记，不上瞿塘滟滪堆。晚节争看霜后菊，暗香已破腊前梅。苍然二叟相辉映，又值春随斗柄回。
游九华山
作者：刘秉钧
朝代：清
体裁：七言绝句

万仞悬崖一径通，涧边修竹郁青葱。山山晓日新妆出，远近蛾眉各不同。
假馆龙山僧庵
作者：刘秉铎
朝代：清
体裁：五言律诗

空谷藏精舍，探幽寄短琴。雨添千竹翠，云锁万松阴。僧磬传山籁，泉流灌石林。此间堪诵读，何处有尘侵。
挽左宗棠联
作者：刘端冕
朝代：清
体裁：联

公真一代伟人，外攘内安，威名远震九万里；我感平生知己，南船北马，患难相从廿六年。
挽彭玉麟联
作者：刘筠
朝代：清
体裁：联

求忠臣于孝子之门，两字括平生，知己无惭曾太傅；作秀才以天下为任，千秋论抱负，令人长忆范希文。
行香子
作者：刘絮窗
朝代：清

柳色才匀。草色方新。怪东风、酿就离情。弦鸣玉轸，酒泛金樽。奈不销愁，不销恨，只销魂。极目行云。是处伤神。看斜阳、又近黄昏。桃花片片，杜宇声声。正欲归春，欲归鸟，未归人。
送别感赋
作者：刘絮窗
朝代：清

理罢云鬟展转思，池塘正值梦回时。近来诗句如春柳，只向东风赠别离。
留别长宜
作者：刘纯炜
朝代：清

检点三年事，归装一叶舟。凄凉行色晚，惨淡暮云收。结绶嗟何滞，悬车愿早休。故园松菊在，念此倍难留。
唐时回铜器恭和圣制元韵
作者：刘纶
朝代：清

高衡敦鬲广槃匜，回部初通纪范时。今日为收瓯脱兆，当年或赛蹛林遗。两言已可雷纭辨，九译犹难镂错知。效赆应同帝青钵，俘余金像薄车师。
扑满
作者：刘纶
朝代：清

皤其腹，缄其口。上如覆盎下如臼，匪卮而漏瓶而守。小儿宝之比钱薮，使我空囊日见丑。瘦妻笑扑手，急为小儿剖。今日餦餭馎饦百不有，他日逡巡与耶试取酒。汉缿前，唐匦后，肖物于兹得八九。那知周庙间，欹器垂铭久。格人元龟宁尔咎，且待朝来廪饩关，恣尔高擎画叉走。
折柳歌送从叔穰塍先生之粤东幕
作者：刘纶
朝代：清

折柳复折柳，柳冻不成条。堠亭风雪断行迹，何来一骑随盘雕。前年蜀冈今海徼，有家如寓还空侨。到门空博儿女笑，悭囊不救长啼号。袖中漫灭贵人刺，嫁衣辛苦酬知交。校勘曾从流内选，选人持牒腾呵嘲。摇头耸肩服诗械，之才岂合供佥曹。佥曹未得求幕僚，庑下匆匆重打包。我闻罗浮之山足仙种，麻姑五色裾飘飖。又闻合江之门富嘉树，玉奴雪肌开绛绡。先生压装鲜长物，壮游万里收吟瓢。赵尉丛台已砂砾，虞卿别苑仍蓬蒿。韩公苏公不可作，残碑剩碣留爬搔。依人自古无特操，履綦喜伴仙人乔。惠州饱饭洵可乐，蜑船试采珠娘谣。
晓行恭和圣制元韵
作者：刘纶
朝代：清

黄纛舒舒送晓晴，鹢亭高下辨初程。风前马意归途熟，雪后山容客眼横。半坞绿阴新树暗，三竿红日远帘明。扈游物色真如画，画里还教觅句行。
望绵山
作者：刘纶
朝代：清

落日在马首，山色青绵绵。上有禁烟树，下有旌善田。五蛇一乾腊，明信夫何愆。遗荣怨未平，矫时或过焉。我欲望南山，径路抑已偏。我欲望北山，猿鹤还可怜。不才愧持禄，文身以贪天。振策遵前涂，空歌《招隐》篇。
柳色次英梦堂即席元韵
作者：刘纶
朝代：清
体裁：七言律诗

嫩曲尘看净业销，栖鸦忆赋最柔条。卅年人老尊前酒，一月春赊陌上箫。山水清音公自领，烟霞锢疾我应饶。归途□马随司隶，独苦头风气不骄。
柳色次英梦堂即席元韵
作者：刘纶
朝代：清

嫩曲尘看净业销，栖鸦忆赋最柔条。卅年人老尊前酒，一月春赊陌上箫。山水清音公自领，烟霞锢疾我应饶。归途马随司隶，独苦头风气不骄。
浮沤篇同宗室塞晓亭阁学赋
作者：刘纶
朝代：清

铜虬咽清昼，骤雨鸣溅溅。揽衣循广墀，寂照生寒烟。乍疑玉女箭，当窗逞骈阗。旋讶鲛妾珠，入掌争蝉联。因风倏变现，幻影相夤缘。我闻香海潮回一弹指，三山浮动惊顽仙。以无明故作水观，画空得界成中边。本来无受讵有触，物间之物圆间圆。针锋粟颗绝思议，印可未得知闻悬。妙手烦公碎虚白，覆杯涤尽坳堂砖。晶帘高轴玉壶净，照座但有真如篇。
王文成断碑砚歌
作者：刘纶
朝代：清

谈兵早佩威宁剑，谪官独抱端明砚。端明匪砚是断碑，割剩天边紫云片。十二字余墨妙诗，节角依然露生面。丞哉丞哉定谁负，镌名钤印相矜衒。蛮烟瘴雨久沈霾，重扪十指精神见。乃知古之学道人，定力非关出研炼。君不见江岸衣冠匿影过，几曾寥廓捍虞罗。厥后大功溃成九华坐，闻召即至回谴诃，此时此砚百遍凭摩挲。想当下南昌，檄书快意蠲宿疴。及其归阳明，语录微指醒群魔。而于学道之人一一若无预，儒林将相史策空分科，何来高第弟子入室还操戈。逆阉固无论，张桂庸足苛，只合携持二松四槐日对哦。请因公砚质疑义，石不可转墨可磨。
窝集行恭和圣制元韵
作者：刘纶
朝代：清

一发无崇冈，一掌无大陆。美哉洵吉林，得地皆灌木。木生太古阅世频，有若鼻祖见耳孙。号为窝集钜细别，兹山绝特尤离群。傍厓谁辟土囊口，巨灵前驱五丁后。密荫翩疑鸾鹄停，缪枝瘦似蛟蛇走。尔时霜气渲红青，倪黄小稿无能名。又如拥涂万斿纛，灵威护辇良可徵。清音上度迦陵鸟，遥光下发岱舆草。脱叶罗疏讶雨花，马头乱点人争道。虚翠沾衣不知处，檐卜优昙本无树。两丸日月东复西，溟濛一气惟仙雾。春秋八千孰推此，众香国拟无遮比。不材木植何有乡，大海微沤能著几。就中松塔多离奇，巍巍七级知谁为。尽斫根柯求粟粒，落实弃材奚取斯。出山共诧须眉清，袖中谡谡天风声。佳境目食苦难写，龌龊空惭拾橡行。
题惠山僧明中湖干送别画
作者：刘纶
朝代：清

南游不得意，秋色满湖濆。别袂千衰柳，归帆一断云。山僧新粉墨，倦客旧知闻。谁付性公法，炉灰换夕曛。
旅夜
作者：刘绍分攴
朝代：清

玉露凉风急，萧然动客情。回廊留夜月，落叶飒寒更。梦短乡心远，庭空活火明。那堪歌《九辩》，万里一孤檠。
昭化早发
作者：刘绍分攴
朝代：清

牛头山下傍山城，月照西窗促晓征。云水全迷归客路，绿杨阴里一舟横。
灌县
作者：刘绍分攴
朝代：清

大江真作带，半壁倚青山。山势联千嶂，江声彻百蛮。鸟鸣红树里，人在碧云间。履险今方始，前行玉叠关。
怀亡友朱次庄杨子訚寄鲍拙中
作者：刘绍宽
朝代：清

少年头角记崚嶒，王后卢前世并称。长阪霜蹄千里骏，层霄风翮九秋鹰。江湖垂老悲寥落，樽酒平生几友朋。岁暮相依吾与汝，苍苍古木附寒藤。
戊午重阳寄鲍中敷
作者：刘绍宽
朝代：清

七度重阳七寄诗，年年撚断几吟髭。侧身沧海横流地，极目江山摇落时。秋色渐于枫叶觉，霜风欲逼菊花知。吾侪抚节原多感，料尔登临无限思。
酬朱味温
作者：刘绍宽
朝代：清

衰年病体今粗健，揽镜深悲发半斑。世事惯看易桑海，故人相忆隔云山。著书各为风尘误，闭户无多岁月閒。何日论文重载酒，徜徉百二十峰间。
鲸山观瀑
作者：刘绍宽
朝代：清

清晨上鲸山，言访凰仙寺。山行未及半，泉声淙然至。仰见瀑流悬，十丈乃及地。入寺寻水源，岩嵁倚幽邃。下注百尺潭，上出层峦翠。荡漾忽随风，虬姿生百媚。羁勒脱悬崖，决骤如奔骥。如组复如琴，孰驭六龙辔。雾雨尽濛濛，殷雷魄为悸。不谓耳目间，觏此发皇异。忆昔乐城游，悬流近城治。日夕出衙斋，清游极恣肆。选胜到龙湫，空奇绝思议。诡谲罗万状，下笔不能记。梅雨访深潭，曾亦豪情寄。石门扁舟过，登临失交臂。平生未始游，庐山空梦寐。今兹尘外逢，那复意中事。自叹拘墟人，苦为尘俗累。咫尺不相知，能无山灵愧。书此志吾过，感喟未能置。峭壁列森森，待补摩崖字。
《两世孝行录》，为观察王霞九前辈属题
作者：刘绎
朝代：清
体裁：七言律诗

一编风雨正黄昏，掩卷长吁泪欲吞。此事谁非人子职，百年难报昊天恩。六章莪蓼同千古，两世楂梨自一门。我愿挑灯钞万本，要留经义照乾坤。
《华山松鹤图》石刻拓本·其一
作者：刘绎
朝代：清
体裁：七言绝句

亭亭鹤骨伴松根，太华峰头片石存。谁染半空仙掌露，青莲都化墨花痕。
《华山松鹤图》石刻拓本·其二
作者：刘绎
朝代：清
体裁：七言绝句

记得东游控鹤时，秦松树下见灵芝。欲将五岳全图揽，长捧仙云作寿卮。
《息肩图》，为养素方伯题
作者：刘绎
朝代：清
体裁：七言律诗

一肩担荷任千秋，力果从心志毕酬。百战功成身可退，满坪算定局应收。据鞍自觉年犹壮，运甓何曾日暂休。只恐苍生喁望切，肯容谢墅自优游。
《戎马省亲图》，为朱石翘都转作
作者：刘绎
朝代：清
体裁：古风

游子在官母在室，思归恨无缩地术。忽有简书天假缘，将母翻因王事亟。湘江仗剑入袁江，急难遄经父母邦。人疑衣锦君免胄，望见家门意已降。登堂拜母母卧闱，母戒儿行志勿夺。母身虽病心自安，儿肉可剜痛难割。户外貔貅画角催，但期早晚凯音回。章江旗鼓从天下，一月捷报慈颜开。班师回首烽烟净，舸舰风恬笳鼓竞。还家果能慰母心，将军应是霍去病。甫脱战袍服彩衣，游子岂不日怀归。绘图志幸还志痛，寸心难报三春晖。
《机灯课读图》，为招鹤舟题，兼寄其兄铭山明府
作者：刘绎
朝代：清
体裁：七言律诗

儿共书灯女共机，此情何日慰慈闱。诸孤在抱眼中泪，游子思归身上衣。老屋荒寒花自发，白云淡宕雁分飞。天涯应惬门闾望，烛影团圞乐晚晖。
《桂林秋月图》，为郡伯曾佑卿太守作·其一
作者：刘绎
朝代：清
体裁：七言绝句

一度秋风选佛场，众仙此会咏霓裳。问君管领群芳谱，几许天台桂子香。
《桂林秋月图》，为郡伯曾佑卿太守作·其三
作者：刘绎
朝代：清
体裁：七言绝句

试院诗成入画图，携将金粟映冰壶。定知燕寝凝香处，高荫灵椿树一株。
《桂林秋月图》，为郡伯曾佑卿太守作·其二
作者：刘绎
朝代：清
体裁：七言绝句

贤守风流雅爱才，一轮香影几徘徊。水晶帘外玲珑月，面面花光相映开。
《桂林秋月图》，为郡伯曾佑卿太守作·其四
作者：刘绎
朝代：清
体裁：七言绝句

匡庐风月记前游，一道分明溯上流。好展扶疏高树影，山河万里耀清秋。
《洗砚山房诗》题词
作者：刘绎
朝代：清
体裁：七言律诗

冀北滇南鸿雪迹，召前杜后燕贻传。口碑已旧存遗爱，手泽如新见故编。当日哦松情髣髴，至今捧砚意缠绵。好将剩馥残膏守，应卜清芬世业延。
《盼云楼言情草》，为罗孝子题
作者：刘绎
朝代：清
体裁：古风

开卷见题便凄绝，满纸模糊尽泪血。我欲读之声忽咽，蓼我忍听王裒说。一句一字何悲切，知是哭声是音节。言有尽兮情不竭，满山哀韵啼春鴂。
《阴骘文诗》题词，为钟福堂孝廉作·其一
作者：刘绎
朝代：清
体裁：七言律诗

星象昭垂本显明，自天阴骘牖民生。无言上帝恒听视，有极维皇是训行。经义并尊谟诰例，王章共凛法书呈。箕畴羲画都参透，千古奇文仰化成。
《阴骘文诗》题词，为钟福堂孝廉作·其二
作者：刘绎
朝代：清
体裁：七言律诗

经生笃信几研钻，一卷留连更咏叹。字解郑毛笺注易，吟成元白扢扬难。设神道教自为说，读圣贤书如是观。天假斯文导风雅，好同章句附雕刊。
丁未元旦
作者：刘绎
朝代：清
体裁：七言律诗

紫气氤氲接帝阊，门庭晓色蔼晴光。一冬有雪先为瑞，八表同风已兆祥。薄植未荣春自好，寿花添荫岁应长。茅檐最觉天恩渥，早引韶晖上北堂。
七夕
作者：刘绎
朝代：清
体裁：七言律诗

云似轻罗月似梳，别情欢意两模糊。输他比翼填桥鹊，羡汝团圞结网蛛。但愿人间多巧妇，却怜塞上有征夫。安能挽尽天河水，兵甲全销怨旷无。
七月初一日闻金陵于六月十六日克复
作者：刘绎
朝代：清
体裁：七言律诗

六朝残劫局新翻，十载长江水尽浑。依旧石头撑半壁，喜闻铁锁启重垣。熙天赤日鬵鱼沸，蓦地红旗驿骑奔。从此狂澜回既倒，秋风万里净中原。
七月榴花
作者：刘绎
朝代：清
体裁：五言律诗

独出如矜贵，迟开似待时。火流明照眼，暑退静含姿。映日重台灿，团云五朵奇。秋风红一点，应入翰林诗。
三月初九日，舟次金川，访王孚吉太守于郎君官署，遂邀陈秉初司马晚集，喜三人老年同谱邸中聚会，即席有作
作者：刘绎
朝代：清
体裁：七言律诗

弦歌一路偶骖停，重见棠阴蔚鲤庭。访旧喜逢今日雨，登堂欣聚老人星。东山丝竹饶归兴，南国莺花绕客舲。何幸兰亭觞咏后，又随少长祝遐龄。
三月四日同彭止翁过黄都廷大令，因游禅室看花
作者：刘绎
朝代：清
体裁：七言律诗

天气暄妍正令辰，客中走马共寻春。乘时桃李争先发，得意禽鱼自可亲。诗酒访僧花亦韵，园亭有主树都新。风光肯许榆钱买，更问东邻抱瓮人。
不寐
作者：刘绎
朝代：清
体裁：古风

日之感百端，胶扰夜不已。缚茧苦相缠，闻鸡每数起。万籁方寂然，形声泯听视。其如意马驰，凭空自横驶。事或触千年，心乃通万里。庐梦固未成，杞忧亦徒尔。顾念身何系，绕床乃在此。我生已六十，人寿嗟余几。奈何针毡中，戕贼徒自毁。圣人素患难，其道究何以。强笑为亲娱，有惭老莱子。
与黄莘农中丞邻舟夜话
作者：刘绎
朝代：清
体裁：七言律诗

君是帆归我客迁，喜无津吏报邮传。挽河有力都宗海，作楫相期共济川。水到顺流谁肯退，风能借助敢争先。江湖泛宅终何定，同病相怜益自怜。
东流县
作者：刘绎
朝代：清
体裁：五言律诗

水过村庄淡，城荒草木欹。瓦堆杨柳岸，墙缺菜花篱。凉月涨痕湿，秋风羁客知。逢人问禾黍，又触故乡思。
东湖九桥，自来游人未及题咏，子良太守作诗表而出之，又为江城添一名迹也。次韵奉和·其一
作者：刘绎
朝代：清
体裁：七言绝句

闻道湖堤已度工，仁言溥济利无穷。谁知灵应桥边客，能引慈航路路通。
东湖九桥，自来游人未及题咏，子良太守作诗表而出之，又为江城添一名迹也。次韵奉和·其三
作者：刘绎
朝代：清
体裁：七言绝句

江上狂波任赴奔，石栏回互水潺沄。扬州廿四西湖六，不似浔阳九派分。
东湖九桥，自来游人未及题咏，子良太守作诗表而出之，又为江城添一名迹也。次韵奉和·其二
作者：刘绎
朝代：清
体裁：七言绝句

疏柳沿堤夕照边，绿波倒影俯连蜷。胸中乍吐如虹气，化作南州九点烟。
东湖九桥，自来游人未及题咏，子良太守作诗表而出之，又为江城添一名迹也。次韵奉和·其五
作者：刘绎
朝代：清
体裁：七言绝句

恩江流泽水平铺，晚景逍遥乐镜湖。好与江城传韵事，又添诗派豫章图。
东湖九桥，自来游人未及题咏，子良太守作诗表而出之，又为江城添一名迹也。次韵奉和·其四
作者：刘绎
朝代：清
体裁：七言绝句

往日题桥志未休，五湖烟景几寻搜。乘车曾入升仙路，记得芦沟听晓筹。
严雪岑少尹《渔乐图》·其一
作者：刘绎
朝代：清
体裁：七言绝句

一湾春水绿差差，小艇连樯晒网时。如此多情鱼与水，只应冷眼老渔知。
严雪岑少尹《渔乐图》·其二
作者：刘绎
朝代：清
体裁：七言绝句

烂漫船头夹岸花，团圞儿女足生涯。年来颇被樵青笑，卖得鱼钱付酒家。
中元词
作者：刘绎
朝代：清
体裁：古风

幽明两界都翻覆，新鬼无家故鬼哭。白骨沙场死不灵，馁而何止若敖族。黄尘荡荡汨阴霾，薄暮悲风吹落木。凄凉孤月悬中天，九泉难化光明烛。年年此夕会盂兰，今闻寇盗令如山。叹息钱神亦无力，纸灰不到鬼门关。
中秋夜郡城克复，十七日闻捷
作者：刘绎
朝代：清
体裁：七言律诗

失何容易得何难，露布传来喜转叹。两度楸枰才结局，一年桂魄正团栾。尘霾风扫秋林净，河汉云开玉宇寒。已兆连宵灯火盛，山中箫鼓助声欢。
中秋日，同干小垣、杨虚筠同年，刘征垣孝廉阻雨南沙河
作者：刘绎
朝代：清
体裁：七言律诗

连朝车马太劳劳，如此良宵负者遭。风味异乡原画饼，清谈好友胜醇醪。小窗灯影蛾相扑，隔院棋声柝共敲。遥想恩江江上月，夜深犹为首频搔。
乐安学署联
作者：刘绎
朝代：清
体裁：联

虽有此不乐；既来之则安。
九日
作者：刘绎
朝代：清
体裁：七言律诗

此会登楼岁几更，故园回首独伤情。松枯菊悴空三径，雨骤风驰尚满城。不信天高愁日远，可能地僻待时清。避灾倘许随桓景，愿向山陬学耦耕。
九日壶园小集，补之广文以次孙宗衡报捷赋诗为贺，次韵和之·其一
作者：刘绎
朝代：清
体裁：七言律诗

又见秋风生桂枝，感秋几辈鬓添丝。菊香老圃豪犹昔，竹解虚心醉亦师。人世常多侥幸事，遭逢尽有晚成时。劝君满饮茱萸酒，过眼浮云未足奇。
九日壶园小集，补之广文以次孙宗衡报捷赋诗为贺，次韵和之·其二
作者：刘绎
朝代：清
体裁：七言律诗

每怀玉局领坡仙，喜结壶园翰墨缘。四座欢欣风趣古，一年容易月轮圆。到公贻厥无多力，中垒传经有几篇。自笑松根犹未老，茯苓培护转殷然。
九日奉太安人登泳恩楼即事
作者：刘绎
朝代：清
体裁：古风

清朗旷六合，日午静庭柯。酒气如花浓，慈颜何其和。丹梯矗霄汉，步屧响纷罗。文窗四面开，人与楼俱峨。俯视汀鸥集，仰看云雁过。是日风雨恬，满城佳气多。黄华称白发，绮席映微酡。膝前遍茱萸，谈笑胜笙歌。虽无八座荣，娱老犹婆娑。昔年居蓬岛，游泳皆恩波。今喜依南陔，清风蔼盘阿。以今追思昔，欢乐当如何。
九日梅古荆山小饮山庄，用杜少陵蓝田崔氏庄韵
作者：刘绎
朝代：清
体裁：七言律诗

风清四境觉心宽，有客蓬门且共欢。归隐才能遂初服，游仙早已误儒冠。两峰高并连秋色，三友欣逢话岁寒。白水亹中今日会，蓝田庄上昔年看。
九日泳恩楼即事
作者：刘绎
朝代：清
体裁：七言律诗

又见黄花映绮筵，慈颜和悦共樽前。九天霁色通窗户，四座欢声当管弦。香到茱萸人正健，淡如菽水味难传。秋风莫漫侵华发，转觉今年胜去年。
九日至云亭书院
作者：刘绎
朝代：清
体裁：七言律诗

冠朝人物盛西昌，瞻仰前贤道德光。山水钟灵关气运，科名济美见文章。构材愿庇千间厦，望古惟持一瓣香。且看黄花留晚馥，我来风雨正重阳。
九日过禅院
作者：刘绎
朝代：清
体裁：七言律诗

何必龙山效孟嘉，禅关才叩便幽遐。良辰最好无风雨，小院偏宜著草花。略解诗情僧便雅，少参画意树多斜。羡他鹤骨同松格，长作菩提伴释迦。
九月初四日鹭洲书院纪梦
作者：刘绎
朝代：清
体裁：古风

不知华胥境，趋庭事未违。馨膳问所欲，永昼日迟迟。平生茶瓜味，淡泊良所宜。椰瓢取新泉，铜铛自提携。左手掬芳茗，右手瀹花瓷。融融杯中水，依依膝下儿。忽被书声觉，乃在鹭洲湄。持盈犹若捧，开眼境已移。惊魂独惝恍，双泪纷交颐。吾父隔幽冥，八九年于兹。寤寐数相见，存亡浑不知。安得夜夜间，来尝手中卮。
九月十三夜书事
作者：刘绎
朝代：清
体裁：七言律诗

一笑捕风捉影同，咄嗟怪事又书空。寄身我已叹张俭，亡命人谁累孔融。浅渚无鱼徒撒网，平沙有雁惯惊弓。主藏请问名何谓，惭愧朱家侠士风。
九月十日闻城中雨雹，是日为寒露节
作者：刘绎
朝代：清
体裁：五言律诗

重阳风雨后，散雹满城飞。得势迅雷厉，感时寒露违。谁回天地怒，先示雪霜威。蒿目疮痍甚，将毋悔祸机。
九月望日见题名录，雪村举首，赋此寄贺
作者：刘绎
朝代：清
体裁：七言律诗

龙头果属夺标归，有据文章契合微。鸣盛元音先睹快，起衰大雅近来稀。万三千士心应肯，二十余年愿未违。名姓雷轰人口熟，曾经举首达皇畿。
书事八首·其一
作者：刘绎
朝代：清
体裁：七言律诗

变生仓猝祸谁阶，痛巨创深泪莫揩。莒陋不虞防自误，郑商先赂计原乖。一城无主蜂飞乱，百姓何知蚁附皆。野燎方扬畴扑灭，荒原回首暗伤怀。
书事八首·其三
作者：刘绎
朝代：清
体裁：七言律诗

终朝咄咄只书空，早用吾谋未必穷。东道忽通秦失险，南风不竞楚无功。谁知川壅防先溃，乍得风传内已讧。咫尺洪都根本地，安危急切望群公。
书事八首·其二
作者：刘绎
朝代：清
体裁：七言律诗

无端引衅入萧墙，何苦掺戈只自戕。最惹污尘惟面目，难医蛊毒在膏肓。衣冠扫地成奇劫，瓜蔓抄家到善良。一网可怜鱼已尽，含沙犹欲暗中伤。
书事八首·其五
作者：刘绎
朝代：清
体裁：七言律诗

王师貔虎尚桓桓，济旱云霓慰望难。困我一隅如瓮底，屯军四路待江干。几回欲往秦庭哭，何日能归赵璧完。犹倚后园慈竹荫，期君早晚报平安。
书事八首·其四
作者：刘绎
朝代：清
体裁：七言律诗

痛苦睢阳守独坚，援师不至亦徒然。号呼上下谁澜挽，望救东南或瓦全。嫠妇思周遑恤纬，野人处杞尚忧天。重劳宵旰勤西顾，将相何人庙略宣。
书愤
作者：刘绎
朝代：清
体裁：古风

百舌不收声，鸣夏尔何故。讹言始一倡，邪说遂群附。无端惊风鹤，便思营窟兔。智不如郑商，反效乘韦赂。人言既弗恤，国法亦罔顾。嗟尔蚩蚩氓，死生全未悟。以肉饲虎狼，岂能供餍饫。闻膻必集蚁，物腐乃生蠹。为汝明顺逆，作顺要施恕。倒行而逆施，顺义已先误。奈何侥幸心，不若守御固。众方以为安，吾正为此惧。
买书
作者：刘绎
朝代：清
体裁：古风

一万卷非多，六十年非久。谁知兵乱余，一炬成乌有。避地来深山，面墙独无友。读碑既没字，扪腹空呼负。一瓻欲乞邻，散亡亦八九。忽见五尺童，担囊户外走。云是手泽遗，家贫易升斗。开缄检缺残，兔园经蠹朽。中多手录本，一一署某某。留半还其家，斟酌为去取。夜灯炯双眸，掩卷复垂首。思彼积书人，辛苦疲手口。虽未文其身，犹将贻厥后。如何转眼间，已易他人手。万事无非幻，浮云变苍狗。遗之若珠尘，享之如敝帚。若问谁家主，其能长保守。
买犊
作者：刘绎
朝代：清
体裁：七言绝句

兵戈才远问耕桑，买犊无资空自忙。赖有姚公传美政，免教陆氏叹庄荒。
买花
作者：刘绎
朝代：清
体裁：七言律诗

愧尔芳情臭味投，柏苍梅老副予求。茅斋有幸青留盼，鹤俸无多美隘收。画到写生随布置，文才示稿要删修。自惭四座春风领，手植群芳愿倘酬。
二月九日内子五十初度
作者：刘绎
朝代：清
体裁：七言律诗

妍日催开第一红，百花时节几番风。祥云恰好迎生佛，喜雨还应庆社公。北郭人休疑市隐，南陔我自幸春融。林园岁月舒长甚，同在高堂色笑中。
云章阁晓晴
作者：刘绎
朝代：清
体裁：五言律诗

开窗延曙色，屋角逗晴光。露叶梧桐润，风花橘柚香。莺鸣感乔木，鱼乐悟濠梁。平旦饶清景，书声出两厢。
五十初度赋怀四首·其一
作者：刘绎
朝代：清
体裁：七言律诗

才著儒冠忽壮年，回翔廿载尚寒毡。头衔耻向村氓贵，齿辈惭居馆职先。犹喜兰陔摅孺慕，且看菊径作秋妍。晨昏未觉桑榆晚，差幸长依爱日前。
五十初度赋怀四首·其三
作者：刘绎
朝代：清
体裁：七言律诗

幽居抱膝自长吟，身世低昂感慨深。有限百年惊夜漏，无成一事愧山林。那能境顺都如意，不觉时艰易上心。久与闾阎同乐苦，镜中渐见鬓霜侵。
五十初度赋怀四首·其二
作者：刘绎
朝代：清
体裁：七言律诗

莫讶山云太早归，疏顽只合恋庭闱。尽添阅历难医拙，却为蹉跎渐息机。高适学诗还有志，元微辞禄亦知非。鹭鸥自得江湖乐，不向烟霄羡鸟飞。
五十初度赋怀四首·其四
作者：刘绎
朝代：清
体裁：七言律诗

挥戈可许驻斜曛，荏苒光阴惜寸分。辛谠济时原有意，孟郊登第岂无闻。谁云雨露生成晚，况荷朝廷记忆廑。长愿茅檐舒化日，向荣草木亦欣欣。
五日采药，有名内红消者，感而咏之
作者：刘绎
朝代：清
体裁：七言绝句

三年求艾到今朝，漫向山中采药苗。外患欲除犹易事，病根须要内红消。
五月二十日四更蚤起赴郡
作者：刘绎
朝代：清
体裁：七言律诗

满天云片翳明河，匝地凉痕映薜萝。风自稻花香里度，月于蒲扇影中过。当门犬亦宵眠稳，上路人偏晓梦多。且喜连番时雨冷，王师想可靖兵戈。
五月初九日喜雨，赠托爱山中丞·其一
作者：刘绎
朝代：清
体裁：七言律诗

雨人夏雨感夷吾，凭仗诚心润泽敷。犹恐耕桑逾物候，亟将尺寸问农夫。望云只憾来何暮，济旱方知困易苏。重与闾阎谋乐岁，一番生意满明湖。
五月初九日喜雨，赠托爱山中丞·其二
作者：刘绎
朝代：清
体裁：七言律诗

晓风帘卷快登楼，树外人家一碧浮。我亦留连思景物，公方渊默计绸缪。云帆飞挽河流畅，星壤纵横水利收。终赖傅霖康济远，上纾宵旰佐皇猷。
五月十五夜泊泰和江口
作者：刘绎
朝代：清
体裁：七言律诗

片帆安稳送轻艭，江口斜阳早系桩。草阁寒生忘夏五，莎滩涨满合流双。青山渐远干戈地，白首宁违父母邦。如此分明今夜月，乡心一道下澄江。
人日
作者：刘绎
朝代：清
体裁：七言律诗

山中云物乍明鲜，微雨新晴正晓天。傍岭松枝迎岁绿，隔溪梅影冒寒妍。春从郊外先三日，人对花前老一年。千虑百忧身世感，吟诗谁寄草堂篇。
人日家慈示梦感赋
作者：刘绎
朝代：清
体裁：古风

春风蔼庭闱，临觞忽无语。微窥慈母颜，有怀如欲吐。长跪请所示，曰居吾语汝。老眼夜不眠，眷怀在门户。昨夜梦寐中，仿佛见而父。长叹居室难，债台不可处。思汝父在时，斯言已数举。莫作梦呓看，真切入肺腑。母语抑何悲，父言抑何苦。念昔创垂艰，衣食粗得所。十载轻宦游，归来囊无贮。守旧只薄田，事事循遗矩。人方嗤吝啬，我本非华膴。年年笔耒忙，所得非无补。其奈到手空，尚觉难支拄。譬若卮无当，其漏孰能御。弗俭安养廉，妄费将妄取。出入日几何，泉下犹默数。谁贻先人忧，疚心空自拊。听视杳音容，仰天嗟瞻岵。婉词慰母心，刻厉承先绪。吞声恐母闻，退思泪如雨。
从曲阜试竣旋济南路经泰山作
作者：刘绎
朝代：清
体裁：七言律诗

夏云无数涌峰峦，更出云峰万仞端。远望只疑行不近，胜游常觉到仍难。重阳有待登高赋，一路犹堪立马看。才向宫墙瞻美富，敢夸观海是奇观。
以山茶赠活秀园主人，承报以诗，依韵和之
作者：刘绎
朝代：清
体裁：古风

结交异时好，同心臭味宜。与君云霞契，往来书画诗。更于三益外，投子琼瑶枝。名园傍薇荫，培花有其基。移根沃风露，得地赠华滋。达哉郭橐驼，千载种树师。体会入物性，爱护及天时。春意触毫端，遂为诗人知。世情艳桃李，众芳有荣萎。葆兹青青色，任彼四序移。珍重岁寒盟，松柏以为期。
伐木
作者：刘绎
朝代：清
体裁：古风

晚稻无收苗亦枯，薪桂不但米如珠。计穷且救目前乏，丁丁斤斧到林株。林繁曾忆十年树，林缺忽见山角露。旁人莫感荣落情，更十年后还如故。君不见，城中灰烬已无余，草木伐尽烧民居。尺椽寸桷都搜括，千家瓦砾成丘墟。
伤春词，为弟熙庵侧室张氏殉节作
作者：刘绎
朝代：清
体裁：古风

酿春轩里春寂寞，常棣花凋柳絮落。惆怅东风不自由，玉折兰摧任漂泊。桃根桃叶共传芳，小春为名家姓张。自小相随在梁庑，无端作合依刘郎。十三初展蛾眉月，十五方圆依然缺。郎家素未调鸧羹，妾居安敢近虎穴。弱草无根本寄生，莫怪花开实不成。避祸已曾三徙宅，幽居独抱十年贞。郎真一室病维摩，妾是前生冤精卫。河汉迢迢咫尺间，秋期能得几相会。自闻偃息困在床，终朝泪眼九回肠。问医那得三年艾，默祷惟凭一炷香。佛前夜夜灯幢里，孤影伶俜照长跪。若教身代果更生，何惜贱躯先独死。恨无燕翅飞入帷，忍同鼠伏昏为期。伤哉一诀无多语，相约相慰还相随。明知片刻弥留际，唯恐泉路后期至。身未离闼魂已飞，彻宵只问天明未。鸩在喉间尚能言，历道平生未报恩。似此从容真慷慨，竟以同时殉九原。嗟阿芙蓉尔何酷，于妾则功于郎毒。妾有冰雪为心肠，悔不化水浇郎腹。摩笄山颓眢井枯，春风无复返蘼芜。池塘梦短荒烟湿，不为伤春泪亦俱。
伤逝
作者：刘绎
朝代：清
体裁：七言律诗

秋风一夜助吟呻，伤逝衰年倍怆神。妆镜乍移灯改影，寒衣才换架生尘。未曾入梦疑无鬼，不觉搴帷误有人。愁绝窗前青橘柚，零风坠雨益酸辛。
何司直过访山庄
作者：刘绎
朝代：清
体裁：七言律诗

故人良晤在春初，谈笑忘忧慰索居。投辖幸留连日雨，披襟快读十年书。愧无异样金针度，赖有良言药石储。岂独料量身后业，子孙犹得沐芬余。
何龙两典试过访鹭洲，少年贵显，人争艳之，子畲太守因题楹以勖诸生，感而有赋
作者：刘绎
朝代：清
体裁：七言律诗

萍踪偶尔聚芳洲，争羡神仙李郭舟。士为文翁都雀起，人因卢肇识龙头。升堂试仰前贤在，题柱须看太守留。更有一言质吾党，勋名要向古人求。
保和殿廷试日恭纪
作者：刘绎
朝代：清
体裁：七言律诗

殿阁风来夏亦寒，近依黼扆集儒冠。挥毫分列氍毹座，对策欣随鸳鹭翰。席地金声休掷易，近天云色欲书难。何时珥笔銮坡上，东壁西园许再观。
停车
作者：刘绎
朝代：清
体裁：七言律诗

忽闻市语杂鸡鸣，茅店停车欲五更。饼热饥僮包袖味，霜高瘦马啮衔声。回思晓漏牵尘梦，转念冬温感旅情。此地重来才匝月，却缘何事苦宵征。
偶阅抄报，浙江嘉兴有重游泮水者四人互相倡和，戏为叠韵继声·其一
作者：刘绎
朝代：清
体裁：七言绝句

芹藻非同众草零，宫墙雨露几曾经。回思泮水偕童冠，释菜年年值上丁。
偶阅抄报，浙江嘉兴有重游泮水者四人互相倡和，戏为叠韵继声·其二
作者：刘绎
朝代：清
体裁：七言绝句

记从释褐染炉馨，拜赐宫壶胜绿醽。谁羡商山今四皓，匡庐添纪老人星。
八月十一日标冈山作·其一
作者：刘绎
朝代：清
体裁：七言绝句

仓皇出走五更天，山径迷人左右旋。明发登山还四望，始知来路在山前。
八月十一日标冈山作·其二
作者：刘绎
朝代：清
体裁：七言绝句

见说名山自有神，冥冥中好指迷津。应怜佛脚都来抱，尽是惊弓失路人。
六月九日为亡室期年口占志悼
作者：刘绎
朝代：清
体裁：七言律诗

柴门乍见升新谷，流水如闻咽古琴。赤日逗窗尘已隔，炎风拂簟梦重寻。事因多废常相忆，情到难言转觉深。已卜他年同穴地，为添宿草感苔岑。
六月初五日偶阅元人诗，开卷即得倪瓒《六月五日偶成》之作，其诗曰：“坐看青苔欲上衣，一池春水霭余晖。荒村尽日无车马，时有残云伴鹤归。”意致闲适。而余以避寇奉母山居，想望清平，其忧乐固殊也。因感而和之
作者：刘绎
朝代：清
体裁：七言绝句

风雨飘零莱子衣，山中草更恋春晖。荒村但愿无车马，鹤唳不惊云自归。
再叠前韵·其一
作者：刘绎
朝代：清
体裁：七言绝句

海内金兰感涕零，不堪千佛问名经。那知盛事传江浙，春榜同开岁在丁。
再叠前韵·其二
作者：刘绎
朝代：清
体裁：七言绝句

犹忆童颜姓字馨，皤然老尚醉仙醽。余光好共联千里，同仰奎躔聚五星。
再叠前韵谢定静山郡守·其一
作者：刘绎
朝代：清
体裁：七言绝句

圃菊秋容未淡不，晚香清福几生修。羡君官阁添吟兴，为有椿高在上头。
再叠前韵谢定静山郡守·其三
作者：刘绎
朝代：清
体裁：七言绝句

知还鸟亦倦飞不，惭愧卑栖羽尚修。水面落花看不厌，爱他好鸟在枝头。
再叠前韵谢定静山郡守·其二
作者：刘绎
朝代：清
体裁：七言绝句

一树能偿百获不，根苗好与预培修。春风已兆新桃李，先看梅开到岭头。
再叠前韵谢定静山郡守·其四
作者：刘绎
朝代：清
体裁：七言绝句

老去中书任用不，凤楼何以助添修。曾干气象堪回首，吟望低垂已白头。
再叠和韵·其一
作者：刘绎
朝代：清
体裁：七言律诗

才说催科抚字难，蒲鞭何处问刘宽。口碑虽好谁求是，治谱无多要守残。传德本为清白吏，亲民应异爪牙官。昨聆绪论如春蔼，早为闾阎卜乂安。
再叠和韵·其二
作者：刘绎
朝代：清
体裁：七言律诗

漫道廉声未是难，谁将官况比毡寒。十年司牧犹真面，今日儒生尚旧冠。我亦编氓知疾苦，人从行部见清安。桑麻深处逢诗叟，应向花前暂驻鞍。
再过萧泷
作者：刘绎
朝代：清
体裁：七言绝句

大江吉水汇恩江，水出恩江本是双。若问潭头源发处，泷冈迤逦下萧泷。
再题《梧阴读书图》
作者：刘绎
朝代：清
体裁：七言律诗

双双桐叶记题诗，问讯芳华似旧时。老木开花今几度，新图识面又连枝。屋依秋树根原稳，人共春韶画更宜。余荫好凭楼百尺，藏书万卷是谋贻。
冬十二月朔，余弟熙庵邀同羽可舍人、张楚瞻运副、徐荆山孝廉游龙蟠洲。夜宿山房，舍人赋诗纪事，次韵和之
作者：刘绎
朝代：清
体裁：古风

严冬晓气涵空蒙，蒹葭萧瑟宛在中。一水盈盈少人渡，隔岸但闻烟外钟。吾弟好事足幽兴，座有嘉客酒不空。舣舟冲寒作高会，俊游胜侣殊雍容。故乡好山江城画，层楼修竹环重重。登览未穷日且暮，野航张宴华灯红。围炉清话忘夜冷，不辞浊醪更百钟。风光本地恣胜赏，百年兴废思前功。此洲中流作砥柱，渟峙渊岳气象雄。上有神灵默呵护，群英先后扬清风。仰高怀古发遐想，岁寒犹见林木浓。郭熙对竹还画竹，直欲肖竹如蟠龙。虚亭风急戛青玉，夜阑枕上鸣淙淙。吾辈聚散何常所，桑梓兹会真奇逢。山门红日忽明发，相与呵冻传灵踪。
冯子良太守寄惠诗集，有答和致仕诗二首，次韵酬之·其一
作者：刘绎
朝代：清
体裁：七言律诗

老将诗坛久树标，功成身退兴偏饶。情殷瑶玖羞桃李，隐僻山林远市朝。鱼雁浮沉空咄咄，蒹葭洄溯枉招招。羡他后进新芹藻，犹被春风长甲苗。
冯子良太守寄惠诗集，有答和致仕诗二首，次韵酬之·其二
作者：刘绎
朝代：清
体裁：七言律诗

月明千里印湖滨，久别相思意倍亲。几阅炎凉成故我，为谈兴废念前人。著花树老栽仍旧，续稿诗添境又新。长奉瓣香尊鲁殿，邮筒犹望寄书频。
冯子良太守重客吉州，喜得晤叙，别后题李明斋画《古梅双栖白头翁图》寄意，次韵答之，并致明斋·其一
作者：刘绎
朝代：清
体裁：七言绝句

三生翰墨有缘不，寂寞幽栖谢蹇修。何幸画师与诗伯，传神淡远到山头。
冯子良太守重客吉州，喜得晤叙，别后题李明斋画《古梅双栖白头翁图》寄意，次韵答之，并致明斋·其三
作者：刘绎
朝代：清
体裁：七言绝句

妙手能移造化不，多惭清福问前修。两翁恰有无言契，鸟语花香在笔头。
冯子良太守重客吉州，喜得晤叙，别后题李明斋画《古梅双栖白头翁图》寄意，次韵答之，并致明斋·其二
作者：刘绎
朝代：清
体裁：七言绝句

雪泥鸿爪两忘不，天末怀人道阻修。犹喜相逢吟二鸟，一时春意上枝头。
冯子良太守重客吉州，喜得晤叙，别后题李明斋画《古梅双栖白头翁图》寄意，次韵答之，并致明斋·其四
作者：刘绎
朝代：清
体裁：七言绝句

着花老树耐寒不，倦鸟投林羽不修。好伴岩栖贞晚节，让他梧凤出人头。
出吉水
作者：刘绎
朝代：清
体裁：古风

新秋十日发恩水，近指文江九十里。迟我八日始登舟，计程三分犹二耳。水汇章贡本支流，就浅聊堪泳与游。胶地果难容杯置，断流何用待刀抽。沙迹纵横争水路，披沙方见水痕露。得寸则寸尺则尺，时或进步还退步。涓涓之流岂盈科，皇天不雨将奈何。舟人望比农人急，邪许声中咨怨多。决排无计问神禹，谁为傅说作霖雨。茫茫四顾百忧生，利济空怀叹愁苦。嗟余转切故乡情，漫道前途快远征。已经百折千回过，才是离家第一程。
出庐哀
作者：刘绎
朝代：清
体裁：古风

陟屺嗟靡及，出门何所之。徘徊复徘徊，衷苦不能辞。朝廷方眷旧，臣陋圣明知。温纶本微婉，委任有权宜。犬马岂无情，乌鸟自怀私。忍抛苫与块，强就驱与驰。金革固大事，礼义亦纲维。我心益以疚，我病益以衰。进退两无据，戒途尚迟迟。濒行别几筵，号哭向素帷。时当秋冬交，风雨增凄其。哀声彻长空，寒雁为伤悲。忆昔事行役，禀命常先时。言告游历地，预约旋归期。欲吐还半茹，见色难为怡。执手几回顾，嘱付周临歧。而今音容杳，空念慈母慈。自抱终天恨，五阅月于兹。抔土尚浮厝，宿草寒不滋。绸缪乡井事，水木源本思。等为桑梓念，何以得瞻依。但愿睹时泰，兵销见光熙。长此邱陇畔，躬耕结茅茨。
出都留别同人
作者：刘绎
朝代：清
体裁：七言律诗

才入都门便出都，十年风景尚模糊。旧游渐少情逾密，久别相看貌不殊。海内声华推众望，樽前离绪感征途。好将冰雪添行色，曾著京尘半点无。
刘凤台惠牡丹金橘并系以诗，依韵酬之
作者：刘绎
朝代：清
体裁：七言律诗

芳讯重来已隔年，香风触手展吟笺。一枝远寄梅同使，四季恒春橘亦仙。培植动关师友谊，留看犹望子孙贤。阶前共愿荆枝茂，琼报深惭棣鄂篇。
初夏过晚香圃口占柬主人翁·其一
作者：刘绎
朝代：清
体裁：七言绝句

花前几度醉芳卮，偏约看花倏过期。自笑多年忘富贵，天香虽好奈颜衰。
初夏过晚香圃口占柬主人翁·其二
作者：刘绎
朝代：清
体裁：七言绝句

匆匆春事付池萍，日日书丛映绿棂。重到名园舒倦眼，转将清福羡园丁。
初至虔州晤雪村，贻诗相慰，次韵和之·其一
作者：刘绎
朝代：清
体裁：七言律诗

偏得乘风溯上头，屹然章贡耸城楼。天怜垂老犹漂泊，地主因亲免泛浮。彼岸可登思净土，中原回望入羁愁。故人萍水嗟时事，投笔何期万里侯。
初至虔州晤雪村，贻诗相慰，次韵和之·其二
作者：刘绎
朝代：清
体裁：七言律诗

乡关回首渺山城，幻境茫茫雨乍晴。朋友殷勤休戚共，身家离乱死生轻。若论避地谁盘石，安得回天洗甲兵。悔祸终凭人事转，吟诗无限寄深情。
初至豫章书院
作者：刘绎
朝代：清
体裁：七言律诗

鱼鳞比屋树阴斜，风雨西窗映绛纱。门为登程欣立雪，园才窥董看栽花。祁祁履迹盈阶接，朗朗书声隔院哗。始识吾儒宗派远，更从大海问津涯。
别蔡仙芝茂才
作者：刘绎
朝代：清
体裁：七言律诗

傲骨依然范叔寒，卑栖暂借一枝安。管城春浅生涯窄，莲幕风清界限宽。客里幸缘文字契，尘中犹耐腐儒酸。四年弹指光阴速，如此良辰送别难。
十一月朔，偶忆庚戌是日出京，感而有作
作者：刘绎
朝代：清
体裁：五言律诗

出都刚七载，陈迹岂堪寻。风雪还家路，山河去国心。惊烽悲故土，落叶感凋林。惟有觚棱梦，萦回直到今。
十月初十日召对乾清宫，面奏陈情，蒙恩准回籍养亲，恭纪·其一
作者：刘绎
朝代：清
体裁：七言绝句

春殿从容晓日融，欣瞻黼座被和风。庭闱乐事家常语，都入天颜温霁中。
十月初十日召对乾清宫，面奏陈情，蒙恩准回籍养亲，恭纪·其三
作者：刘绎
朝代：清
体裁：七言绝句

忠孝奚能一例论，却从师友溯渊源。同朝莫讶归心急，要向亲前述圣恩。
十月初十日召对乾清宫，面奏陈情，蒙恩准回籍养亲，恭纪·其二
作者：刘绎
朝代：清
体裁：七言绝句

盛朝孝治迈唐虞，两度陈情荷帝俞。记得蓼莪曾动感，慕思前后圣同符。
十月初十日召对乾清宫，面奏陈情，蒙恩准回籍养亲，恭纪·其四
作者：刘绎
朝代：清
体裁：七言绝句

惭愧虚生五十年，涓埃未报耻华颠。春风有意荣蒲柳，好傍岩松晚节坚。
十月既望郭丰可惠菊
作者：刘绎
朝代：清
体裁：七言律诗

层山中有陶彭泽，记得南村是近邻。交到淡成惟此菊，容随秋老亦如人。田园芜尽芳重赏，松竹寒初意转亲。留取孤根同护惜，别开三径为君春。
卖芋老农行
作者：刘绎
朝代：清
体裁：古风

年荒谷菜俱不熟，但得馔芋如馔玉。世乱家无甔石储，聊藉御冬作旨蓄。卖芋老农为我言，此芋往年当菽粟。近缘城贼横索钱，钱贵芋贱偿不足。豺狼无厌怒张口，不食芋头食人肉。上农犹有谷在囷，一千钱须谷五斛。岂知有谷无人买，贼但要钱不要谷。谷贱固已伤农心，钱尽乏食死相属。残冬满地皆荒凉，更恐来春绝草木。我家避难来山中，闭门朝夕尚饘粥。停箸忽听老农言，如鲠在喉举颦蹙。呼童煮芋还饭农，劝汝握粟须出卜。有芋莫问肉食人，如今将军多负腹。
南天极目·其一
作者：刘绎
朝代：清
体裁：七言律诗

六朝山色远浮青，千里烽烟望杳冥。半壁空闻开幕府，诸公何至泣新亭。杏花春雨歌楼歇，野草斜阳客棹停。从古长江天堑险，谁教捷径笑山灵。
南天极目·其二
作者：刘绎
朝代：清
体裁：七言律诗

凭栏吾欲问阳侯，南纪滔滔竟横流。徒诿陆沉归气数，独劳宵旰切民忧。谁为砥柱回牛首，依旧长城巩石头。不有夷吾江左出，兵戈遍地几时休。
即事酬冯司马
作者：刘绎
朝代：清
体裁：七言律诗

学书平日爱东坡，风浪掀舟笔有波。翰墨古人留迹在，壶餐地主感情多。安心且领闲中味，放眼聊拌醉后歌。鸿爪雪泥皆数定，行程何事叹蹉跎。
去冬在郡因拜跪倾跌，致伤左腕，历七旬之久。左既不胜其苦，右亦倍形其劳，今幸小愈，感而吟此
作者：刘绎
朝代：清
体裁：古风

五官各效用，四肢同一体。惟兹左右手，相依甚唇齿。伸屈影随形，拮据臂使指。嗟予苦支绌，双肘常搁几。右腕勤握笔，左亦藉伸纸。奈何筋力衰，酬酢艰拜跪。若非借手援，一蹶奚由起。手为足代僵，足赖手相抵。笃哉手足情，左右之曰以。右有左不宜，终觉妨举止。眇也犹能视，跛也犹能履。两手如两翼，折一差池矣。独任方知难，分劳将何恃。颠而不能扶，则将焉用彼。药少不龟灵，医谁折肱技。瑟缩困寒冬，春渐回腕底。偏枯得吹嘘，废疾起衰靡。苦乐本相关，休戚同一视。把臂重拊摩，合掌共欢喜。痛定还思痛，骨肉何彼此。从兹互提携，战兢慎伤毁。吾老手已疲，常怀失足耻。谁谓同气亲，交愈乃如是。世有袗臂人，未解疾痛耳。
去岁五月七日避乱往虔，亡孙宗恒过螺川溺水，今已期矣，为之招魂，怆然有作
作者：刘绎
朝代：清
体裁：七言律诗

逝者如斯竟渺然，光阴流水忽期年。吾衰已甚堪多难，尔少何知最爱怜。避地岂知驱死地，问天犹欲望生天。灵均千古灵魂在，倘遇江头竞渡船。
又和《题存吾春斋》次韵
作者：刘绎
朝代：清
体裁：七言律诗

春去堂堂不可留，从来志士每思秋。但令生理中常在，何必荣华外是求。爱日情怀无限感，惜阴心事几时优。常将一室观人我，吾与吾徒本共俦。
又次郭舍人见寄韵·其一
作者：刘绎
朝代：清
体裁：七言律诗

鸥鹭忘机我息机，又随春涨往仍归。故人不隔山中讯，新燕相忘巷里扉。翰墨有缘如月印，絮萍无定任云飞。遥知活泼源头水，有客吟诗坐钓矶。
又次郭舍人见寄韵·其二
作者：刘绎
朝代：清
体裁：七言律诗

泉石安排也费神，殷勤补缀小园春。九重高远徒萦梦，千万商量要买邻。濠自观鱼原是我，庭犹树木况于人。感君诗好如心好，试种平生未了因。
又题《双歧献瑞册》
作者：刘绎
朝代：清
体裁：七言律诗

嘉禾秀麦溯从来，要是和风善气催。人事可凭原及物，天心所笃本因材。满酬循吏栽花愿，独愧词臣作颂才。记得青齐曾纪瑞，一时金粟向秋开。
又题《看剑图》
作者：刘绎
朝代：清
体裁：七言律诗

结客多年鄙孟尝，闲情偶尔寄干将。风尘未必无青眼，寒士从来有热肠。天与神奇争变化，人能蕴藉敛锋芒。平生佩服吴公子，肝胆千秋照夜光。
又题《青灯课儿图》·其一
作者：刘绎
朝代：清
体裁：七言绝句

使院宵深万卷横，青灯影里旧书生。如何数十年风景，两地兰膏一样明。
又题《青灯课儿图》·其三
作者：刘绎
朝代：清
体裁：七言绝句

公才公望仰高门，孝笋由来自有根。经学五章是家学，再传贤子又贤孙。
又题《青灯课儿图》·其二
作者：刘绎
朝代：清
体裁：七言绝句

丹青周昉妙通神，笔里如传寸草春。只是灯窗言在耳，可能画得出酸辛？
又题《青灯课儿图》·其四
作者：刘绎
朝代：清
体裁：七言绝句

依然入座应文昌，长奉慈晖供北堂。检点残灰摹荻画，重刊碑石表泷冈。
又题徐刺史《泰山观日出图》
作者：刘绎
朝代：清
体裁：古风

登岱不观日，徘徊兴未已。道人为我言，此景亦恒尔。海客住瀛洲，仙境狎樵子。适然与天游，安得名其指。君是神仙才，高趿双凫履。华绂领名山，八载游难纪。如何日观峰，朝朝独延跂。今日即昨日，入渊仍出水。昨日隔今日，此景非耶是？出门仰中霄，晶光悬尺咫。还览日出图，滋我扣盘鄙。
又题画
作者：刘绎
朝代：清
体裁：七言律诗

造化何从问小儿，善缘每与子孙宜。珠生碧海原无定，玉种蓝田正有期。一片婆心吾岂吝，三年母教尔应知。由来根小须基稳，珍重呱呱下地时。
双梧书屋观群雀晚集
作者：刘绎
朝代：清
体裁：五言律诗

满山桃与李，不若双梧阴。群雀夕阳集，一庭夏荫深。慕膻怜众蚁，绕屋笑飞禽。寒士遍天下，空怀广厦心。
双雁篇，送胡馨谷茂才
作者：刘绎
朝代：清
体裁：古风

双雁相回翔，迟我千里目。胡不鸣九霄，寄迹尚空谷。一雁初来宾，随阳过南陆。一雁宾再序，十年泥爪续。真成弟兄行，后先数往复。稻粱奚足谋，情意相联属。我亦蓬蒿居，怜尔燕巢屋。莺鸣感求友，重与赓伐木。两度春复秋，光阴去何速。忽闻响远音，云天渺遐瞩。顾我游冥冥，奋尔羽肃肃。瞬息盼高飞，天际双黄鹄。
吉水谢烈妇曾氏诗
作者：刘绎
朝代：清
体裁：古风

乌衣巷，白燕飞。双栖虽不久，生死愿同归。雄不能鸣病垂首，以手指心代苦口。雌亦无语泪沾巾，将心捧手许以身。既不得孤飞比寡鹄，巢中有雏待育鞠。又不能垂翅效慈乌，堂上反哺事翁姑。含悲饮恨无穷已，十八红颜一旦委。比翼鸟才二载余，未亡人只七日耳。兰溪水，银溪流。流水不腐清且浏。六月炎歊无改色，贞木宝树俱千秋。
吉水道中寄羽可舍人
作者：刘绎
朝代：清
体裁：七言律诗

梦稳篮舆乍觉喧，渡头人语杂潺湲。夕阳云稼秋无际，远水霜林暮有痕。宾雁后先争岭路，归鸦疏密画江村。故人方觌黄花灿，偏笑重阳更出门。
同侯亭、寿泉重游青原山·其一
作者：刘绎
朝代：清
体裁：七言律诗

戴星而出夕阳归，自觉兹游草草非。三宿几曾萦旧梦，重来犹复恋斜晖。湖山作主惭松菊，壶榼随云上翠微。如此宾朋如此地，不缘香火亦依依。
同侯亭、寿泉重游青原山·其三
作者：刘绎
朝代：清
体裁：七言律诗

重讯刘郎去后春，元都观里尚阴新。黄荃过眼皆成画，阮肇同来倘有因。满地晚花如待我，多情香草更留人。片时且话三生石，何处能容半点尘。
同侯亭、寿泉重游青原山·其二
作者：刘绎
朝代：清
体裁：七言律诗

祖关有界限东偏，圣域从新祀五贤。顾我后来虚讲学，何人先悟竟逃禅。尽容云懒看诸岫，长在山清羡此泉。记得过桥曾待月，书声遥度一溪烟。
同侯亭、寿泉重游青原山·其四
作者：刘绎
朝代：清
体裁：七言律诗

摩挲断碣画廊深，万劫难磨吊古心。墨宝镇山徒有石，忠魂归国只遗琴。论诗江右仍宗派，招隐淮南孰嗣音。五笑亭中又三笑，回头风韵满松林。
同彭芷生孝廉话感
作者：刘绎
朝代：清
体裁：七言律诗

鹬蚌谁知有网罗，鸡虫得失究如何。仓庚不疗男儿妒，精卫难平世上波。塞马果然信天好，风帆常觉误人多。与君袖手看棋局，尽任浮云眼底过。
听周镇军谈龙泉杀贼·其一
作者：刘绎
朝代：清
体裁：七言绝句

不是招降又杀降，贼情反复本无常。黑云一片惊雷迅，那许城狐抱首藏。
听周镇军谈龙泉杀贼·其三
作者：刘绎
朝代：清
体裁：七言绝句

蛾眉蓬首亦成擒，现出双莲步步金。同是贪财兼爱色，如何军士独甘心。
听周镇军谈龙泉杀贼·其二
作者：刘绎
朝代：清
体裁：七言绝句

张角居然又再来，黄巾白发更于思。可怜临死犹强项，遗臭千秋首不回。
听周镇军谈龙泉杀贼·其四
作者：刘绎
朝代：清
体裁：七言绝句

三都何异五都氓，蛮触无端苦斗争。我愿龙泉双剑化，买牛买犊尽归耕。
吴信卿茂才赠余《娱亲歌》，次韵答之
作者：刘绎
朝代：清
体裁：古风

蚤岁辞北阙，暮年依老母。身名两不立，颓然成皓首。岂曰能顺亲，未敢信朋友。空山抱幽寂，素心待谁剖。忆昔忝朝班，炉烟傍宫柳。曾未效涓埃，只自为升斗。乌鸟遂私情，奚以答我后。自从乞归养，感恩且不朽。锡类尧舜仁，温纶记前后。山林同覆帱，雨露沾被久。风木悲椿摧，后雕幸萱寿。嵫景驻桑榆，锡龄亦逾九。乡园忽兵戈，故巢不能守。间关越险阻，羁栖在郊薮。但愿闾瑞安，遑计居室苟。附郭有薄田，力耕足粮糗。庶以慰衰颜，敢云洁瀡滫。吴生赠我歌，读之甫脱口。戒养惭笙华，延年羡尧韭。喜君正盛年，显扬应自有。顾我忧患余，老莱真已叟。心虽系廊庙，身自甘陇亩。君亲两难报，戴履弥高厚。明发动深省，如听蒲牢吼。
吴城中秋
作者：刘绎
朝代：清
体裁：七言律诗

市近嚣尘转寂寥，思亲倍惜此良宵。模糊月色人千里，缥缈云光路九霄。客里吟怀秋易感，灯前絮语夜应迢。掩篷怯对团圞影，一段羁愁酒不消。
吴林五茂才课诸曾孙，初启家塾见赠二首，次韵和之
作者：刘绎
朝代：清
体裁：七言律诗

取法须从最上头，为山一篑岂能休。松高荫远留余庆，玉润薪传忆旧游。小草滋荣沾雨化，大材盘屈待岩搜。相期励志勤藨蓘，定见深耕自有秋。
周烈女诗
作者：刘绎
朝代：清
体裁：古风

劲松无脆枝，古井有清源。请看贞烈性，生傍孤竹根。周家黄英女，自小字汤门。婉转孤雏身，依倚北堂萱。北堂本寡鹄，母以女而存。艰难冰蘖余，习闻礼义言。农家虽不学，志节固所敦。纺织有本业，木棉弹以弴。一朝急弦绝，霹雳过耳喧。惊弓犹著手，失箸已离魂。有泪不敢弹，泣声暗自吞。许身为汤妇，本图事苹蘩。奈何虚合姓，十八未成婚。岂不念庭闱，劬劳寡母恩。爱缘恐难割，世事多覆翻。决计从地下，舍生脱笼樊。衔哀辞故阁，披发叫重阍。嗟哉古风烈，乃在兹山村。千秋忠孝愚，此心要可原。仓猝苟不断，进退皆纷烦。可死可无死，兹事难共论。妇人守专一，纲常于以尊。朝廷有旌典，大义昭乾坤。
周节妇诗
作者：刘绎
朝代：清
体裁：古风

纷华入歆艳，士易丧所守。惟能淡泊甘，此志贞可久。伟哉巾帼贤，曰杨为周妇。夫危诀一言，瞑目知无负。淡是甘苦忘，泊更一无有。以此矢平生，藐孤赖有母。其母教云何，勤俭与仁厚。古训式敬姜，子述孙谨受。至今家门光，绰楔荣不朽。永佩贤母言，庶以昌厥后。
和冯子良太守致仕次韵·其一
作者：刘绎
朝代：清
体裁：七言律诗

名宦他年且俟诸，名心宦味已蠲除。仔肩释担还初服，慷慨登场忆下车。卅载官仍如故我，一州丞不负今余。湖亭阅尽风波趣，乞得闲身自著书。
和冯子良太守致仕次韵·其三
作者：刘绎
朝代：清
体裁：七言律诗

仙凫初趁燕飞西，我正东归托荫栖。桑梓春深常话旧，蓬蒿秋老尚留题。晚来耐久惟裴魏，千里相思感吕嵇。今日隐居求志地，不妨往事又重提。
和冯子良太守致仕次韵·其二
作者：刘绎
朝代：清
体裁：七言律诗

芳年才调骋词林，皓首难消志士心。敛局看来谁胜负，虚舟过去任浮沉。曾经盘错锋藏刃，几处勾留酒在襟。赢得故山鸿雪印，寓公犹是使君临。
和冯子良太守致仕次韵·其四
作者：刘绎
朝代：清
体裁：七言律诗

自隔蓬莱路渺漫，烟霞泉石任讥讪。宣城诗句频低首，供奉词章祗汗颜。老我心情如止水，输君事业到名山。何当载酒东湖畔，杖履追随更往还。
和冯老良太守《题李明斋画梅》，为青原山纪游作
作者：刘绎
朝代：清
体裁：七言律诗

几度游踪首屡搔，廿年情景梦魂劳。修来花自离尘劫，学到禅时借醉逃。画笔精神原磊落，诗人骨格共清高。何须迟暮争春色，转忆元都旧种桃。
和刘凤台副举惠题拙诗次韵
作者：刘绎
朝代：清
体裁：七言律诗

与世浮沉愧此生，几何人寿俟河清。徒劳无补工词赋，未老投闲耻圣明。晚岁尚难忘结习，初心岂愿有诗名。变声时鸟春还在，得遇知音亦自荣。
和吴筠轩观察《滕王阁落成登眺》七律四首·其一
作者：刘绎
朝代：清
体裁：七言律诗

高阁临江倚碧空，珠帘画栋映玲珑。依然南浦春波绿，长对西山夕照红。半壁云开千里月，五湖浪静一帆风。古今无限苍茫感，都入寥天睇眄中。
和吴筠轩观察《滕王阁落成登眺》七律四首·其三
作者：刘绎
朝代：清
体裁：七言律诗

到此临观亦壮哉，曾干气象并崔嵬。瀛洲旧梦随波逝，江馆新诗触绪来。几阅沧桑留砥柱，更无蛟蜃幻楼台。登高正值重阳会，俯唱遥吟逸兴催。
和吴筠轩观察《滕王阁落成登眺》七律四首·其二
作者：刘绎
朝代：清
体裁：七言律诗

舸舰连樯槛外收，江城画景荟南州。乘槎路迥瞻牛斗，望阙恩新出凤楼。冠盖往来驰俊采，文章润色耀清秋。何须丝竹娱山水，每借行春作胜游。
和吴筠轩观察《滕王阁落成登眺》七律四首·其四
作者：刘绎
朝代：清
体裁：七言律诗

深惭暮景际时清，犹爱余霞恋晚晴。学步未能随杖履，同音奚以和镛笙。遥看宾雁连翩上，却羡归舟一叶轻。廊庙江湖忧乐共，白头吟望不胜情。
和宋小墅前辈秋日见怀并为仆生日而作次韵·其一
作者：刘绎
朝代：清
体裁：五言律诗

安得轻千里，来游共一方。知交如我辈，寤寐在君旁。晚福隆乡国，时艰系众望。闾阎饥溺念，犹赖济慈航。
和宋小墅前辈秋日见怀并为仆生日而作次韵·其二
作者：刘绎
朝代：清
体裁：五言律诗

同人今序齿，感旧若晨星。抑戒留圭白，铭诗愧壁青。空怀梁灏策，尚抱伏生经。陈榻真千古，风高孺子亭。
和宋小墅方伯《九日见怀，用杜少陵〈寄岑嘉州}韵》
作者：刘绎
朝代：清
体裁：古风

岁寒缅所思，江城感耆旧。潞国愈精神，郊岛自寒瘦。人生各闲忙，蹉跎惜旦昼。羡君功已成，顾我百不就。劳劳拙奚补，欲静烦莫救。忆昔京华中，追随听宫漏。君如渐逵鸿，我似走圹兽。云泥久相望，勇退急流骤。桑榆绚晚霞，岩泉净寒溜。梅分驿使春，松启东岭秀。洛社有余芬，沾润胜饮酎。何时与盛会，奉公为领袖。
和宋小墅方伯《卜居》次韵·其一
作者：刘绎
朝代：清
体裁：七言律诗

池水昆明叹劫余，枌榆重喜赋闲居。百年第宅多新主，万里归装只旧书。广厦杜陵心尚在，耆英洛社会应疏。几家乔木经霜老，回忆江城全盛初。
和宋小墅方伯《卜居》次韵·其二
作者：刘绎
朝代：清
体裁：七言律诗

瞥眼风光想习池，旧时王谢燕能知。泥痕偶印飞鸿迹，窗影空随野马吹。觞咏有缘宾客在，琴书无恙子孙宜。平泉绿野人争羡，独爱黄花晚节时。
和宋小墅方伯前辈予告归田见怀二章次韵·其一
作者：刘绎
朝代：清
体裁：七言律诗

万里功名卅载中，故人相忆东湖东。迥翔霄汉云间鹤，远隔音书塞外鸿。三殿班联怀老辈，百蛮威望属元戎。谁如白傅能知足，洛社群推德位崇。
和宋小墅方伯前辈予告归田见怀二章次韵·其二
作者：刘绎
朝代：清
体裁：七言律诗

洄溯非关道阻长，匡庐五老在江乡。八行莫罄千言意，百首先垂万丈光。老阅沧桑吟更健，交如车笠谊难忘。每从履道思仁里，访戴还将泛野航。
和徐荆山同年重阳见怀次韵
作者：刘绎
朝代：清
体裁：七言律诗

浮云闲看本空虚，松菊依然满敝庐。我欲闭关谁送酒，君方作赋且停车。千秋际遇才人序，一纸殷勤老友书。回首燕云离聚感，归来犹喜共林居。
和惺予广文《初到壶园作》，即送其回袁州
作者：刘绎
朝代：清
体裁：五言律诗

萍踪欣会合，江馆耀秋辉。我老如巢谷，君才比彦威。冷官宜著作，尘梦已忘机。春水袁江暖，壶园待尔归。
和朱莲洋七十自寿诗·其一
作者：刘绎
朝代：清
体裁：七言绝句

百花生日君生日，献佛方惭偶借花。我亦效颦还自笑，也曾涂抹敢相夸。
和朱莲洋七十自寿诗·其三
作者：刘绎
朝代：清
体裁：七言绝句

桑榆未晚绚余霞，老树逢春尚着花。想见据鞍犹顾盼，何妨矍铄向人夸。
和朱莲洋七十自寿诗·其二
作者：刘绎
朝代：清
体裁：七言绝句

得酒枯肠出芒角，观书老眼自无花。年来藁帙成堆垛，安问悠悠众口夸。
和朱莲洋学博次韵，并柬令弟芷汀孝廉
作者：刘绎
朝代：清
体裁：古风

壶园春已深，花萼联风雨。俯仰忆兰亭，前辈我思古。一室欣晤言，宛对庞公宇。君本老名士，灵光目岿鲁。湖海气犹豪，著作已如许。愧予畏后生，岂可同年语。请问耆旧传，何如别取去。
和李子畲太守《青原书院》原韵
作者：刘绎
朝代：清
体裁：七言律诗

岂独名山慨仰攀，废兴事事有循环。谁从佛界仙梯外，独注心源道脉间。吾学划然分圣域，崇林长此镇儒关。我来拜谒乡先哲，峰自岧峣水自潺。
和杨雪椒方伯《晓过湖上五首》次韵·其一
作者：刘绎
朝代：清
体裁：五言律诗

息辙消烦暑，湖亭又近秋。墨磨催永昼，花好负良游。翠幄门临水，红椿棹系洲。波光输咫尺，羡煞往来鸥。
和杨雪椒方伯《晓过湖上五首》次韵·其三
作者：刘绎
朝代：清
体裁：五言律诗

宦迹传遗爱，忠良庙食宜。残山凝古铁，疏柳护文陴。突兀孤亭对，模糊断碣疑。浩歌同慷慨，莫问酒家旗。
和杨雪椒方伯《晓过湖上五首》次韵·其二
作者：刘绎
朝代：清
体裁：五言律诗

君有云山兴，轻车趁早凉。丛祠景余烈，画槛倚朝阳。往事空如水，生涯问此乡。茫茫凭眺望，诗笔泻汪洋。
和杨雪椒方伯《晓过湖上五首》次韵·其五
作者：刘绎
朝代：清
体裁：五言律诗

三载邻芳泽，良辰会亦难。好将新什意，时作卧游看。窗小临池润，楼高借树寒。沧浪聊自咏，长日几凭栏。
和杨雪椒方伯《晓过湖上五首》次韵·其四
作者：刘绎
朝代：清
体裁：五言律诗

雅抱澄清想，芸芸慰望无。荷香新得雨，苇浪欲平湖。我亦谋生植，君还轸税租。此心忧乐共，何处恋莼鲈。
和杨雪椒方伯同集爱山中丞署斋即景次韵，并呈中丞·其一
作者：刘绎
朝代：清
体裁：七言律诗

喜陪欢宴共联珂，水阁春融静不波。到眼山川齐鲁近，关心民物范韩多。筵开令节宜文酒，客有深情寄咏歌。如此时清风景好，花前尽日饮醇和。
和杨雪椒方伯同集爱山中丞署斋即景次韵，并呈中丞·其三
作者：刘绎
朝代：清
体裁：七言律诗

风月清谈意若何，评书读画客微酡。船腾虹气知颠米，堂聚星光忆老坡。且喜和衷班序鹭，不辞尽醉酒盈螺。眼前桃柳春如海，从此赓酬韵事多。
和杨雪椒方伯同集爱山中丞署斋即景次韵，并呈中丞·其二
作者：刘绎
朝代：清
体裁：七言律诗

春到人间本大公，园林烟景更微濛。何须棋墅思江左，况有屏藩属陕东。池养新鱼知水德，地多腊雪念农功。平泉岂为供游览，心自渊涵镜自空。
和杨雪椒方伯同集爱山中丞署斋即景次韵，并呈中丞·其四
作者：刘绎
朝代：清
体裁：七言律诗

他山长欲佩韦弦，意气深投袂正连。白水盟心时俯镜，春风触手互裁笺。客星敢谓甄陶外，卿月常依睇睐前。犹恐出山泉易浊，头衔可称玉堂仙。
和潘星斋太史《雨后过澄怀园池南山馆》韵，即呈戴醇士前辈
作者：刘绎
朝代：清
体裁：七言律诗

清才丽句最芊眠，主唱宾酬望若仙。窗倚晓莲人似玉，池含秋雨水如烟。七襄欲拟天孙锦，万选应同学士钱。诗境自佳风物好，曾来访戴剡溪船。
和章方报方伯，复有赠诗，依韵奉酬·其一
作者：刘绎
朝代：清
体裁：七言律诗

湖光洗涤似清诗，对面青山朗若眉。收拾云烟归大笔，附庸风雅愧新知。花多依水弥增色，句到吟秋愈见奇。桃李相投叨报厚，琼瑰玉佩写妍词。
和章方报方伯，复有赠诗，依韵奉酬·其三
作者：刘绎
朝代：清
体裁：七言律诗

雄长东藩命世才，高凌岱岭指蓬莱。回看衡岳尊南极，曾历秋曹接上台。楼贮白云吟兴健，湖连青草壮怀开。平生游迹兹奇绝，九点齐烟入望来。
和章方报方伯，复有赠诗，依韵奉酬·其二
作者：刘绎
朝代：清
体裁：七言律诗

闽峤宗风仰正声，林高诗派溯前明。体裁唐宋谁门户，才调机云本弟兄。千里奚囊题咏富，十年郎署炼研成。曾从仙岭餐霞出，怪得吟怀似水清。
和章方报方伯，复有赠诗，依韵奉酬·其五
作者：刘绎
朝代：清
体裁：七言律诗

浮槎相遇迹如萍，何幸焦桐漫入听。风月满湖余咳唾，蒹葭依水亦芳馨。因缘翰墨疑前定，景物溪山叹几经。图画他年留韵事，最难忘处是荷亭。
和章方报方伯，复有赠诗，依韵奉酬·其六
作者：刘绎
朝代：清
体裁：七言律诗

此地从来属爽鸠，敢将醉眼小齐州。人情云幻如楼市，宦海风多仗楫舟。客燕易秋思故国，宾鸿何处问沧洲。模山范水酬知我，安得长追杖履游。
和章方报方伯，复有赠诗，依韵奉酬·其四
作者：刘绎
朝代：清
体裁：七言律诗

为政风流幕府西，天怀坦白古人齐。紫薇省近花都韵，嘉树堂高鸟自啼。画里楼台无色相，眼中丘壑有高低。由来人物权衡握，才识荆州便品题。
和羽可舍人《紫薇山房话感》次韵
作者：刘绎
朝代：清
体裁：七言律诗

过眼浮云去似梭，南辕北辙总蹉跎。花经蜂蝶香应减，树近藤萝累转多。炉火未灰添宝鸭，村醪有味劝金螺。山深倘许容吾辈，肯为他人受墨磨。
和荆山同年《卜筑西溪》次韵
作者：刘绎
朝代：清
体裁：七言律诗

闲云几朵拥林峦，卜筑新居喜静安。宅里因依同姓好，室家据拮异乡难。桑麻西崦占年稔，松竹南山耐岁寒。曾是旧游衡宇隔，而今又作比邻看。
和荆山同年《秋草四首》次韵·其一
作者：刘绎
朝代：清
体裁：七言律诗

诗怀老去更情遒，感物因时起暮愁。何止湖南情万里，又看原上岁三秋。蒹葭正切伊人慕，杕杜还思君子游。回首繁华真一梦，东风重与说瀛洲。
和荆山同年《秋草四首》次韵·其三
作者：刘绎
朝代：清
体裁：七言律诗

借酒浇愁别有肠，登楼满目尽荒荒。任他滋蔓乘朝露，终见成灰付肃霜。晚稼登场来鸟雀，夕阳低陇下牛羊。细推物理知衰盛，何必茫茫问彼苍。
和荆山同年《秋草四首》次韵·其二
作者：刘绎
朝代：清
体裁：七言律诗

风光淡淡怅斜晖，山色烟痕隐翠微。安得老年还转少，可堪游子念当归。若遥若近无仍有，时雨时晴向又违。造物化机原不息，夜来帘外见萤飞。
和荆山同年《秋草四首》次韵·其四
作者：刘绎
朝代：清
体裁：七言律诗

幽谷依然兰蕙丛，孤芳愈劲疾风中。无心冷暖三春在，过眼荣枯一笑空。尽耐阑干长苜蓿，不妨陋室满蒿蓬。康成书带饶生意，常觉胸怀自郁葱。
和裘笙白孝廉秋夕忆永丰景物见怀韵·其一
作者：刘绎
朝代：清
体裁：七言律诗

侍养应登望阙台，心如客棹去还来。雁虽有信三秋别，菊为移根两地开。回忆旧游恩水隔，想当高会玉山隤。良朋最是难忘处，花下吟笺月下杯。
和裘笙白孝廉秋夕忆永丰景物见怀韵·其二
作者：刘绎
朝代：清
体裁：七言律诗

犹记离筵袂未分，狂歌相对正微醺。楼前花萼临秋水，画里江城倚夕曛。桐老凤巢空滴雨，天高鹗路欲盘云。瀛洲何日重携手，指点家山话故群。
和邹忠介赠姜太常诗
作者：刘绎
朝代：清
体裁：七言律诗

卅载归来恋旧庐，故园松菊胜璠玙。如何棋局犹争墅，胡不衡门自读书。已误虚名收末路，勉酬知己废闲居。余生惟有冰渊凛，深愧前贤赋遂初。
和陈梅古同年见访次韵·其一
作者：刘绎
朝代：清
体裁：七言绝句

从头细数登科记，显晦升沉各判分。犹有老梅一株古，孤山深处傲同群。
和陈梅古同年见访次韵·其三
作者：刘绎
朝代：清
体裁：七言绝句

道路何堪问棘荆，旁观时作不平鸣。请君且饮重阳酒，空谷不闻风雨声。
和陈梅古同年见访次韵·其二
作者：刘绎
朝代：清
体裁：七言绝句

人生离合迹常奇，老去相逢力尚支。却羡孤高能绝俗，棱棱风骨似当时。
和马厚庵都转《乞病还山留别之作》次韵·其一
作者：刘绎
朝代：清
体裁：七言律诗

秋风一夜动轻疴，便挂归帆看逝波。东海虽宽鲈鲙少，南云未远雁鸿多。情余同楫思投契，爱有遗棠感抚摩。此去西湖山色好，不将觉岸问禅那。